945 CALON PARLIMEN PADA PRU-15, JUMLAH TERTINGGI DALAM SEJARAH PRU NEGARA

PUTRAJAYA: Pilihan Raya Umum ke-15 (PRU15) mencatat sejarah apabila merekodkan seramai 945 calon disahkan layak bertanding untuk merebut 222 kerusi Parlimen di seluruh negara, yang teramai dalam sejarah PRU negara.

Berdasarkan data yang dipaparkan di Pusat Media ibu pejabat Suruhanjaya Pilihan Raya (SPR), di sini, seramai 441 calon akan bersaing untuk merebut 117 kerusi Dewan Undangan Negeri (DUN) di Perak, Pahang, Perlis dan kerusi N66 BUgaya, Sabah.

Menurut jumlah  calon kerusi Parlimen, Pakatan Harapan (PH) mempertaruhkan calon paling ramai iaitu 206 orang, diikuti Barisan Nasional (BN) (178), Perikatan Nasional (PN) (149) dan Pejuang (116).

Parti Warisan Sabah (Warisan) meletakkan 52 calon, Gabungan Parti Sarawak (31), PAS (22), Parti Rakyat Malaysia (16), Gabungan Rakyat Sabah (13), Parti Sarawak Bersatu (10), Putra (9), DAP (8), Parti Kesejahteraan Demokratik Masyarakat (7), Muda (6), Parti Bangsa Malaysia (5) dan Parti Bansa Dayak Sarawak (3).

Selain itu, Parti Bersatu Rakyat Sabah, Parti Sedar Rakyat Sarawak, Parti Sosialis Malaysia, Parti Perpaduan Rakyat Sabah, Parti Bumi Kenyalang dan Parti Utama Rakyat pula masing-masing mempunyai seorang calon kerusi Parlimen.

Pada PRU15 ini juga jumlah calon Bebas yang bertanding ialah seramai 108 orang, sekali gus menjadikannya jumlah calon Bebas teramai dalam sejarah PRU negara. Pada PRU13 dan PRU14 masing-masing merekodkan 79 dan 24 calon kerusi Parlimen.

Negeri Selangor yang mempunyai 22 kawasan Parlimen merekodkan jumlah calon Parlimen paling ramai iaitu 124 orang, diikuti oleh Sabah (119), Perak (100), Johor (96), Sarawak (92), Kedah (68), Kelantan (63), Pulau Pinang (58), Pahang (55), Kuala Lumpur (52), Negeri Sembilan (35), Terengganu (33), Melaka (25) dan Perlis (13), manakala Putrajaya dan Labuan masing-masing mempunyai enam calon.

Bagi kerusi DUN, Perak mendahului senarai calon tertinggi dengan 220 orang diikuti Pahang (150), Perlis (64) dan tujuh calon bagi Pilihan Raya Kecil (PRK) DUN Bugaya, Sabah.

Barisan Nasional (BN) mempertandingkan 117 calon bagi kerusi DUN, PN dan PH masing-masing mempertandingkan 116 calon, Pejuang (45), Warisan (18) dan Bebas ( 24).

Pada PRU14, SPR menerima sebanyak 2,333 kertas pencalonan dalam tempoh sejam penamaan calon dengan 687 daripadanya adalah kertas pencalonan bagi 222 kerusi Parlimen dan 1,646 bagi 505 kerusi DUN.

SPR menetapkan hari pengundian PRU15 pada 19 Nov dan pengundian awal pada 15 Nov.

Daftar Pemilih Tambahan Bulan Ogos 2022 yang dikemas kini sehingga 9 Okt akan digunakan untuk PRU15.

Ia mengandungi seramai 21,173,638 pemilih yang terdiri daripada 20,905,366 pengundi biasa, 146,737 tentera serta pasangan, 118,794 polis serta pasangan Polis Pasukan Gerakan Am (PGA) dan 2,741 orang Pengundi Tidak Hadir Luar Negara. —AlHijrah Online


PRN: PN PEROLEH MAJORITI MUDAH DI KEDAH, BOLEH BENTUK KERAJAAN NEGERI – SPR

PUTRAJAYA: Perikatan Nasional (PN) dapat membentuk kerajaan negeri Kedah selepas memperolehi majoriti mudah dalam Pilihan Raya Negeri (PRN) yang berlangsung hari ini.

Pengerusi Suruhanjaya Pilihan Raya (SPR) Tan Sri Abdul Ghani Salleh memaklumkan setakat pukul 10.20 malam, PN telah memenangi 19 daripada 36 kerusi Dewan Undangan Negeri (DUN) yang dipertandingkan di Kedah.

“Dengan ini (PN) berjaya memperolehi suatu majoriti melebihi 50 peratus daripada jumlah kerusi yang dipertandingkan (di Kedah),” katanya dalam sidang media di Ibu Pejabat SPR, di sini hari ini.

— Menyusul lanjut


LELAKI BAKAR 13 MOTOSIKAL   DITAHAN DI KLCC – POLIS

KUALA LUMPUR: Seorang lelaki warga tempatan ditahan polis semalam beberapa jam selepas insiden 13 motosikal dan empat skuter elektrik terbakar di ruangan parkir pusat beli-belah Suria KLCC, di sini.

Ketua Polis Daerah Dang Wangi ACP Noor Dellhan Yahaya berkata suspek berusia 34 tahun itu direman sehingga 19 April ini bagi membantu siasatan mengikut Seksyen 435 Kanun Keseksaan.

Beliau berkata sejurus menerima laporan berkaitan kejadian itu, Bahagian Siasatan Jenayah Ibu Pejabat Polis Daerah Dang Wangi telah membuka satu kertas siasatan.

“Dalam tempoh beberapa jam, polis berjaya menahan suspek bagi membantu siasatan serta merampas sebuah motosikal jenis Honda RS, serangkai kunci motosikal, sebuah topi keledar, sepasang sarung tangan dan satu pemetik api.”

“Motif dan punca kejadian masih dalam siasatan dan setakat ini sebanyak 10 laporan polis telah diterima daripada pihak yang terlibat dalam kejadian itu,” katanya dalam kenyataan hari ini.

Semalam, sembilan motosikal dan empat skuter elektrik terbakar sepenuhnya manakala empat motosikal yang lain, terbakar antara tiga hingga 20 peratus, dalam kejadian pada 3.45 petang itu.

Dalam perkembangan berasingan, Noor Dellhan berkata 11 individu termasuk warga asing telah ditahan semalam kerana disyaki terlibat dalam kegiatan penipuan tawaran kerja dalam talian.

Beliau berkata suspek yang terdiri daripada lapan lelaki dan seorang wanita tempatan serta seorang wanita warga asing berusia lingkungan 18 hingga 46 tahun itu ditahan hasil serbuan di sebuah premis di Jalan Ampang, di sini.

“Hasil siasatan, sindiket ini telah beroperasi selama hampir sebulan dan kesemua tangkapan berperanan sebagai Pegawai Khidmat Pelanggan yang menawarkan pekerjaan dalam talian kepada warganegara asing di luar negara.”

“Turut dirampas 10 unit komputer, tujuh unit pemprosesan pusat (CPU) komputer, sebuah modem dan tiga unit router,” katanya.

Beliau berkata kesemua suspek kini direman sehingga 17 April bagi membantu siasatan mengikut Seksyen 420/511 Kanun Keseksaan.–AlHijrah Online


WANITA MENGAKU TIDAK BERSALAH PUKUL KUCING HINGGA MATI

BUTTERWORTH: Seorang broker wanita mengaku tidak bersalah di Mahkamah Sesyen Butterworth, atas pertuduhan memukul seekor kucing betina dan seekor anak kucing sehingga mati dalam kejadian Disember lepas.

Hah Choy Kheng, 52, membuat pengakuan itu selepas pertuduhan dibacakan di hadapan hakim Norhayati Mohamad Yunos.

Mengikut pertuduhan, tertuduh dengan kejam memukul seekor kucing betina baka tempatan berwarna oren dan seekor anak kucing betina berwarna putih-kelabu dengan sebatang besi sepanjang 75 sentimeter (cm) hingga menyebabkan kematian kedua-dua ekor kucing tersebut.

Kejadian berlaku di bawah pokok berhampiran pondok berbumbung dalam kawasan padang permainan di Blok B1, Pintas Kalui 1, Seberang Jaya, Pulau Pinang pada jam 1.20 petang pada 29 Disember tahun lepas.

Bagi kesalahan itu, tertuduh didakwa mengikut Seksyen 29 (1)(a) Akta Kebajikan Haiwan 2015 (Akta 722) dan boleh dihukum di bawah Seksyen yang sama.

Manakala jika disabit kesalahan, tertuduh boleh didenda di antara RM20,000 hingga RM100,000 atau penjara sehingga tiga tahun atau kedua-dua sekali.

Kes dikendalikan oleh Pegawai Pendakwa Jabatan Veterinar Pulau Pinang , Roziman Awang Tahrin, manakala tertuduh diwakili peguam, Shamsher Singh Thind.

Mahkamah membenarkan tertuduh diikat jamin sebanyak RM10,000 dengan seorang penjamin dan menetapkan 4 Mac depan untuk sebutan semula kes.

Pada 30 Disember lepas, polis menahan seorang wanita selepas didapati memukul dua ekor kucing iaitu seekor kucing yang sedang bunting sehingga mati serta anak kucing sehingga cedera.

Difahamkan anak kucing tersebut mati selepas seminggu menerima rawatan akibat kejadian dipukul itu.

Wanita tersebut bertindak demikian selepas berang apabila dua ekor haiwan itu membuang najis di hadapan rumahnya.—AlHijrah Online


PENOREH GETAH KERUGIAN RM74,800 TERPEDAYA ‘LOVE SCAM’

BALING: Seorang wanita kerugian RM74,800 selepas berkenalan dengan seorang individu melalui aplikasi Facebook sejak awal Julai lalu.

Mangsa berusia 63 tahun yang sudah berkahwin dan bekerja sebagai penoreh getah mula berkenalan dengan suspek melalui Facebook sebelum berhubung melalui aplikasi Whatsapp.

Ketua Jabatan Siasatan Jenayah Komersil Kedah, Superintendan Elias Omar berkata, suspek dikatakan memperkenalkan dirinya sebagai Ibrahim Ali yang bekerja sebagai doktor dan menetap di Ireland.

Beliau berkata, suspek meminta bantuan daripada mangsa untuk memasukkan wang ke dalam akaun suspek bagi mengaktifkan akaunnya.

Suspek turut memberitahu yang dia ada mengirim barangan kepada mangsa sebagai tanda perkenalan.

Mangsa kemudian dihubungi individu yang mengaku sebagai pihak syarikat kurier dan mengatakan terdapat barangan yang dikirim dari suspek lalu meminta mangsa membuat bayaran cukai serta denda bagi melepaskan barangan itu.

Elias berkata, kerana terlalu percaya mangsa memasukkan wang secara berperingkat melalui Mesin Deposit Juruwang Automatik (ATM) ke dalam tiga akaun bank yang diberikan suspek.

Katanya, mangsa membuat bayaran sebanyak 25 transaksi berjumlah RM74,800 bermula September hingga Oktober lalu.

Mangsa mengesyaki dia ditipu selepas suspek berkali-kali memintanya membuat pembayaran hingga menyebabkan dia membuat laporan di Ibu Pejabat Polis Daerah (IPD) Baling, semalam.

Kes disiasat mengikut Seksyen 420 Kanun Keseksaan. –AlHijrah Online


SUASANA IFTAR DI MADINAH

Bersama wartawan Berita AlHijrah Mohd Lutfi Hafifi melihat sendiri suasana iftar di tanah suci Madinah.


EMPAT SEKELUARGA ISLAM MAUT DILANGGAR DIPERCAYAI MANGSA JENAYAH ANTI-ISLAM

ONTARIO, KANADA: Empat sekeluarga muslim yang maut selepas dilanggar sebuah trak di Kanada pada Ahad dipercayai menjadi mangsa jenayah anti-Islam.

Polis Kanada memaklumkan suspek, Nathaniel Veltman, 20, berjaya ditahan pada hari sama insiden dan telah didakwa dengan empat pertuduhan pembunuhan dan satu tuduhan cubaan membunuh.

Pihak polis memaklumkan keluarga mangsa telah meminta agar nama mangsa yang terlibat tidak didedahkan.

Dalam kejadian bunuh tersebut seorang wanita berusia 74 tahun meninggal dunia di tempat kejadian manakala tiga lagi mangsa masing-masing berusia 46,44, dan 15 tahun meninggal dunia di hospital.

Seorang kanak-kanak lelaki berusia sembilan tahun dilaporkan selamat namun masih dirawat di hospital akibat kecederaan teruk.

Serangan terhadap umat Islam di Kanada itu disifatkan terburuk sejak insiden seorang lelaki menembak mati enam orang di Masjid Quebec, Kanada pada 2017. — AlHijrah Online


BUDAK TIGA TAHUN MAUT DIPERCAYAI DIDERA IBU, TEMAN LELAKI

KLANG: Polis menahan sepasang kekasih yang dipercayai mendera seorang budak lelaki berusia tiga tahun sehingga meninggal dunia, minggu lalu.

Ketua Polis Daerah Klang Selatan, Asisten Komisioner Cha Hoong Fong, berkata pihaknya menerima laporan daripada seorang pegawai perubatan dari Hospital Tengku Ampuan Rahimah (HTAR) bahawa mangsa dihantar ke hospital itu dalam keadaan tidak sedarkan diri sekitar jam 6.20 petang pada 24 Disember lalu.

Katanya, mangsa difahamkan dihantar oleh ibunya sendiri ke hospital berkenaan.

“Pemeriksaan mendapati kanak-kanak itu sudah meninggal dunia. Pemeriksaan juga menemui kesan lebam pada keseluruhan badan mangsa.

“Susulan itu, pada 25 Disember lalu (Sabtu), Bahagian Siasatan Jenayah IPD Klang Selatan membuat tangkapan dua individu iaitu ibu mangsa berusia 27 tahun serta lelaki dipercayai kekasih wanita berkenaan,” katanya dalam kenyataan hari ini.

Hoong Fong berkata, siasatan mendapati terdapat kesan lebam pada keseluruhan badan mangsa dan disyaki didera serta dipukul dengan menggunakan kayu, tali pinggang serta penyangkut baju sehingga meninggal dunia.

Katanya, kedua-dua suspek itu direman selama enam hari bermula Sabtu sehingga Khamis ini untuk siasatan lanjut.

“Kes masih dalam siasatan mengikut Seksyen 302 Kanun Keseksaan dan kertas siasatan akan dirujuk ke Timbalan Pendakwa Raya dalam masa terdekat untuk arahan selanjutnya,” katanya. —AlHijrah Online


LEBIH 800,000 PENJAWAT AWAM TERIMA GAJI LEBIH RENDAH DARIPADA HAD PGK

PETALING JAYA: Lebih 800,000 penjawat awam di negara ini tergolong dalam kumpulan penerima gaji lebih rendah daripada Had Pendapatan Garis Kemiskinan (PGK) berikutan sistem penggajian dan saraan tidak dikaji dan distruktur semula sejak 2002.

Presiden Kongres Kesatuan Pekerja-Pekerja Dalam Perkhidmatan Awam (CUEPACS), Datuk Adnan Mat, berkata penjawat awam dengan gred lantikan 19 masih memperoleh pendapatan di bawah RM2,000 meskipun selepas menerima Bantuan Sara Hidup (COLA), Imbuhan Tetap Perumahan dan Elaun Khidmat Awam.

Sehubungan itu, Adnan menggesa kerajaan untuk menyegerakan kajian semula terhadap sistem penggajian dan saraan kerana ia disifatkan sudah tidak relevan dengan kenaikan kos sara hidup yang terpaksa ditanggung kini.

Ujarnya, daripada 1.62 juta penjawat awam, lebih 800,000 daripadanya terdiri daripada golongan B40 iaitu mereka dengan gred 19 yang jika terlantik, gaji permulaan diterima hanyalah RM1,208.

“Jika ditambah COLA dan pelbagai elaun lagi, pendapatan mereka hanya mencecah RM1,950 dan ia masih di bawah PGK ditetapkan iaitu RM2,208 jadi kerajaan perlu segera ubah sistem penggajian dan saraan yang tidak relevan sekarang kerana sudah berlangsung selama 20 tahun.

“Gaji tidak naik menyebabkan kuasa membeli penjawat awam semakin mengecil sedangkan harga barang terus meningkat. Ini sememangnya memberi kesan kepada mereka,” katanya.

Beliau berkata demikian pada sidang media selepas mengadakan pertemuan dengan Presiden Angkatan Koperasi Kebangsaan Malaysia Berhad (ANGKASA), Datuk Dr Abdul Fattah Abdullah di Wisma Ungku A Aziz, di sini.

Antara agenda yang dibincangkan CUEPACS dan ANGKASA dalam mesyuarat itu termasuk kaedah yang boleh dimainkan koperasi bagi membantu penjawat awam untuk menghadapi kesan kenaikan kos sara hidup yang berlaku kini. — AlHijrah Online


PERAK: AHMAD FAIZAL GAGAL PEROLEH SOKONGAN MAJORITI, IKRAR KELANCARAN PERALIHAN KUASA

IPOH: Menteri Besar Perak, Datuk Seri Ahmad Faizal Azumu gagal memperoleh sokongan majoriti ahli Dewan Undangan Negeri (ADUN) Perak dalam usul undi percaya pada Persidangan Dewan Undangan Negeri (DUN) Perak, hari ini.

Usul tersebut dicadangkan oleh ADUN Pengkalan Bharu, Datuk Abdul Manap Hashim daripada Barisan Nasional, yang bertujuan untuk menentukan kewibawaan kepimpinan Ahmad Faizal sebagai Menteri Besar.

Daripada 59 ADUN, Ahmad Faizal hanya mendapat 10 undi yang menyokong, manakala 48 lagi membantah dan satu undi rosak seperti yang dimaklumkan oleh Speaker DUN Perak, Datuk Mohamad Zahir Abdul Khalid.

DUN Perak merangkumi 25 ADUN BN yang kesemuanya daripada UMNO, 16 DAP, Bersatu (5), Amanah (5), PKR (3), PAS (3), Gerakan dan Bebas masing-masing satu.

Dalam sesi persidangan pagi tadi, usul undi percaya Menteri Besar Perak diminta untuk dibahaskan terlebih dahulu berbanding usul lain termasuk Rang Undang-Undang Perbekalan 2021 iaitu Bajet Negeri Perak.

Ini kerana isu ‘kerajaan pintu belakang’ sering ditimbulkan oleh pembangkang, katanya.

Bagaimanapun, Ahmad Faizal yang merupakan ADUN Chenderiang, menjanjikan peralihan kuasa Menteri Besar akan berjalan lancar dan penuh berhemah.

Menurutnya, beliau akur dengan keputusan usul undi percaya, dan jawatan sebagai Menteri Besar Perak akan dilepaskan serentak dengan keputusan tersebut.

Speaker DUN kemudiannya menangguhkan persidangan DUN Perak untuk dibawa kepada Rabu minggu hadapan.—AlHijrah Online


BALING BOTOL KACA: TUJUH INDIVIDU TERMASUK TIGA WANITA DITAHAN

KUALA LUMPUR: Polis menahan tujuh individu termasuk tiga wanita disyaki terbabit dalam kes membaling botol kaca ke arah jalan raya dari balkoni sebuah kediaman di Jalan Cendana, Kampung Baru di sini, yang tular di media sosial baru-baru ini.

Ketua Polis Daerah Dang Wangi ACP Noor Dellhan Yahaya berkata kesemua mereka yang berusia 21 hingga 31 tahun itu, ditahan semalam dan hari ini di sekitar Dang Wangi.

Beliau berkata ujian saringan air kencing mendapati seorang daripada tujuh individu itu positif dadah jenis ketamin dan disiasat di bawah Seksyen 15 (1) (a) Akta Dadah Berbahaya 1952.

Menurutnya dua daripada tujuh individu itu ditahan reman tiga hari hingga Selasa ini bagi membantu siasatan di bawah Seksyen 268/336 Kanun Keseksaan, serta Seksyen 14 Akta Kesalahan Kecil 1955.

“Permohonan reman bagi lima individu lain ditolak dan akan dibebaskan,” katanya dalam kenyataan hari ini.

Noor Dellhan turut menyarankan orang ramai yang menerima kesan daripada kejadian tersebut untuk tampil membuat laporan di balai polis berhampiran.

Sebelum ini, sebuah video tular memaparkan seorang lelaki membaling botol kaca dari balkoni dari sebuah premis kediaman ke arah jalan raya.–AlHijrah Online


KANAK-KANAK 8 TAHUN MATI LEMAS KETIKA MANDI SUNGAI

LANGKAWI: Seorang kanak-kanak lelaki ditemui mati lemas ketika mandi bersama kembar dan rakannya di Sungai Kampung Kuala Temonyong, petang semalam.

Menurut Ketua Polis Daerah Langkawi, Superintendan Mohd Iqbal Ibrahim, ketika kejadian kira-kira jam 4 petang itu, mangsa, Muhammad Alif Amin Cik Di, 8 tahun, sedang mandi manda di sungai itu sebelum lemas.

Katanya, sebaik menerima laporan pihak polis telah menghubungi pasukan bomba dan penyelamat.

Sebaik tiba di lokasi, mayat kanak-kanak itu telah berada di tebing sungai.

Jelas Mohd Iqbal, kejadian disedari oleh seorang pekerja yang membuat jalan berhampiran sungai itu dan bertindak terjun ke dalam sungai untuk menyelamatkan mangsa.

Namun mangsa sudah tidak sedarkan diri sebaik tiba di tebing sungai.

Mayat mangsa kemudian dihantar ke Hospital Sultanah Maliha (HSM) untuk bedah siasat.

Kes diklasifikasikan sebagai mati mengejut.—AlHijrah Online


9 RAKYAT PALESTIN CEDERA DISERANG TENTERA ISRAEL DI TEBING BARAT

RAMALLAH: Sembilan orang cedera pada Jumaat susulan campur tangan tentera Israel terhadap rakyat Palestin yang mengadakan protes di Tebing Barat dan Semenanjung Gaza, menurut kenyataan Jawatankuasa Penentangan Popular Kfar Qaddum.

Rakyat Palestin bertindak balas di Tebing Barat terhadap ancaman pembinaan penempatan Yahudi di Beit Dajan dan Kfar Qaddum, dan Beyt Dajan di timur Nablus, lapor Anadolu.

Tujuh rakyat Palestin cedera akibat terkena peluru logam bersalut getah manakala berpuluh-puluh rakyat Palestin terjejas akibat gas pemedih mata, menurut kumpulan itu.

Rakyat Palestin mengadakan bantahan setiap Jumaat terhadap pembinaan penempatan haram Yahudi.

Tentera Israel campur tangan dengan menyerang menggunakan peluru hidup dan bersalut getah, gas pemedih mata dan kadangkala air berbau busuk bercampur bahan kimia.

Di Semenanjung Gaza, satu demonstrasi telah dianjurkan bagi menyokong tahanan Palestin di penjara Israel dan Masjid Al-Aqsa.

Mengikut undang-undang antarabangsa, semua penempatan Yahudi di wilayah yang diduduki dianggap haram. — AlHijrah Online


TUN M KINI STABIL – MARINA MAHATHIR

KUALA LUMPUR: Bekas Perdana Menteri Tun Dr Mahathir Mohamad yang dirawat di Institut Jantung Negara (IJN) sejak dua hari lalu kini berada dalam keadaan stabil.

Anak beliau, Marina Mahathir berkata, bapanya berada di IJN lanjutan prosedur elektif yang berjaya dilaksanakan pada 8 Januari lalu.

“Keadaan beliau kini stabil dan memberi respon yang baik kepada rawatan tersebut.

“Tun Dr. Siti Hasmah Mohd Ali serta keluarga memohon agar Rakyat mendoakan supaya beliau segera sembuh sepenuhnya,” katanya dalam kenyataan hari ini.

Keadaan Dr Mahathir mendapat tumpuan media susulan dakwaan beliau berada di Unit Rawatan Koronari (CCU) dan dalam keadaan membimbangkan. – AlHijrah Online


REMAJA 14 TAHUN DIHADAPKAN KE MAHKAMAH ATAS TUDUHAN MEMBUNUH ADIK

MELAKA: Seorang remaja lelaki dihadapkan ke Mahkamah Majistret Ayer Keroh di sini hari ini atas pertuduhan membunuh adiknya dua minggu lepas.

Tertuduh berusia 14 tahun itu didakwa dengan sengaja telah menyebabkan kematian adik lelakinya yang berumur sembilan tahun di sebuah rumah di Kampung Bukit Piatu dalam daerah Melaka Tengah.

Dia dituduh melakukan perbuatan itu antara pukul 11.30 pagi hingga 12.35 tengah hari pada 5 Julai lepas.

Pertuduhan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.

Prosiding di hadapan Majistret Sharda Shienha Mohd Suleiman itu dijalankan secara tertutup kerana remaja itu di bawah umur.

Mahkamah mengarahkan tertuduh dirujuk ke Hospital Permai di Tampoi, Johor untuk pemeriksaan psikiatri dan menetapkan 22 Ogos bagi sebutan semula kes.

Pendakwaan dikendalikan Timbalan Pendakwa Raya Muhamad Ehsan Nasarudin manakala remaja lelaki itu  tidak diwakili peguam.

Media sebelum ini melaporkan kanak-kanak berusia sembilan tahun itu meninggal dunia dipercayai akibat dicekik. — AlHijrah Online


TANAH RUNTUH: ANGKA KEMATIAN MENINGKAT KEPADA 11 ORANG, 23 MASIH HILANG

BATANG KALI: Angka kematian akibat kejadian tanah runtuh di tapak perkhemahan dekat sini, awal pagi tadi kini meningkat kepada 11 orang dan 23 orang lagi masih hilang.

Menteri Dalam Negeri Datuk Seri Saifuddin Nasution Ismail berkata mangsa pertama yang terkorban berjaya dikeluarkan mulai 5.40 pagi tadi sehingga 11 pagi tadi.

“Seramai 363 anggota penyelamat daripada 15 agensi kerajaan kini berusaha keras untuk mencari mangsa yang masih hilang dengan dibantu enam ekor anjing pengesan.

“Saya turut mengarahkan Ketua Polis Negara (Tan Sri Acryl Sani Abdullah Sani) untuk mengerahkan seramai 30 orang anggota Pasukan Gerakan Am Briged Tengah untuk membantu kerja mencari dan menyelamat di sini,” katanya kepada pemberita di lokasi kejadian hari ini.

Dalam pada itu Saifuddin Nasution berkata maklumat mengenai jumlah 94 mangsa yang terlibat diperoleh melalui buku pendaftaran yang disediakan oleh operator tapak perkhemahan berkenaan.

“Angka ini mungkin akan berubah berikutan saya difahamkan ada keluarga yang hadir ke sini hanya mendaftarkan nama ketua keluarga sahaja, tetapi saya berharap angka ini tidak akan berubah,” katanya.

Dalam pada itu Saifuddin Nasution turut mengarahkan Ketua Polis Daerah Hulu Selangor Supt Suffian Abdullah untuk mengeluarkan arahan keselamatan agar semua tapak perkhemahan dan kawasan rekreasi air ditutup sehingga diberitahu kelak.

“Tapak perkhemahan tidak boleh lagi menerima pelawat dan pengunjung juga tidak boleh ke kawasan sungai di sekitar sini,” katanya.

Sementara itu tinjauan Bernama di lokasi kejadian mendapati pasukan penyelamat menggunakan beberapa jentera berat bagi mengalihkan tanah dan bongkah batu di kawasan runtuhan tanah berkenaan.

Jalan Batang Kali ke Genting Highlands turut ditutup bagi semua kenderaan berikutan kerja-kerja menyelamat yang sedang dijalankan.

Setakat ini 53 mangsa telah dibawa keluar dari kawasan kejadian.

Maklumat awal polis menyatakan kira-kira 100 orang dikhuatiri terperangkap selepas tapak perkhemahan mereka terlibat dengan kejadian runtuhan tanah yang dianggarkan setinggi 30 meter, awal pagi tadi.

Ketika ini operasi mencari dan menyelamat mangsa sedang giat dilakukan pasukan penyelamat antaranya melibatkan Unit Anjing Pengesan (K9) dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Bukit Sentosa, Ampang, Pandan, Kota Anggerik, Kajang dan Andalas serta Pasukan Khas Taktikal Operasi Penyelamat Malaysia (STORM).–AlHijrah Online


MR LOK LOK MAHU KEMBANGKAN PERNIAGAAN KE LEMBAH KLANG

KUALA LUMPUR: Restoran Mr Lok Lok yang kini beroperasi di Bandar Baru Seri Alam, Masai, Johor bercadang untuk mengembangkan perniagaan ke Lembah Klang bagi meluaskan lagi pelanggannya.

Pemilik restoran, Mohd Radzi Ab Wahab berkata lokasi di Lembah Klang yang dirancang ialah di Bangi dan Kuala Lumpur selain pihaknya turut menyasarkan menambah tiga cawangan di Johor iaitu dua di Johor Bahru dan satu di Kulai.

Perancangan itu selepas melihat prestasi perniagaan serta sokongan dari para pelanggan di Restoran Mr Lok Lok yang pertama.

Restoran halal yang menyajikan menu utama iaitu lok-lok, makanan tradisi Cina itu diusahakan Mohd Radzi dan Mahalim Hashim Lim.

Sekitar lapan puluh jenis lok-lok boleh didapati di restoran tersebut dengan dua puluh sos untuk dipilih.

Menurut Mohd Radzi, dia bersama rakan kongsi memilih untuk menjadikan lok-lok sebagai menu utama kerana makanan tersebut mempunyai permintaan terutama dalam kalangan masyarakat Cina.

Tambahnya konsep perniagaan yang menyasarkan pasaran halal telah berjaya menarik masyarakat pelbagai kaum untuk menikmati juadah itu.

Restoran terbabit turut menyajikan ‘oden’, hidangan tradisional Jepun yang terdiri daripada kek ikan, kek ikan, telur ikan, dan kek ikan yang telah diproses.

Sebelum ini Restoran Mr Lok Lok pernah menawarkan makanan percuma selama setahun kepada petugas barisan hadapan bagi menghargai usaha mereka mempertaruhkan nyawa untuk menangani penularan COVID-19.

Kecemerlangan dalam pengurusan perniagaan dan pelanggan menyaksikan Restoran Mr Lok Lok berjaya menerima Anugerah Jenama Pilihan Pengguna oleh World Muslimpreneur.

Pengiktirafan itu menjadi pembakar semangat untuk Mohd Radzi dan pasukan mengembangkan perniagaan dan terus memberikan perkhidmatan terbaik kepada pelanggan. – AlHijrah Online


ISRAEL SERANG KEM PELARIAN JENIN, TIGA TERBUNUH TERMASUK REMAJA 15 TAHUN

JENIN: Sekurang-kurangnya tiga maut dalam serbuan tentera Zionis di Kem Pelarian di Jenin, awal hari ini waktu tempatan. Agensi berita antarabangsa Aljazeera melaporkan sekurang-kurangnya 37 lagi cedera dalam keganasan itu.

Agensi berita Wafa pula melaporkan tentera Israel menyerang kem pelarian berkenaan menggunaan peluru hidup, bom tangan dan melepaskan gas beracun.

Salah seorang mangsa yang terbunuh adalah remaja lelaki Palestin.

“Mangsa yang maut adalah Khaled Darwish, 21, Qassam Sariya, 19 dan Ahmed Saqr, 15,” memetik kenyataan Kementerian Kesihatan Palestin.

Petugas media turut dilapor menjadi sasaran serangan tentera Zionis Israel.

Difahamkan, serbuan tentera entiti penjajah itu dilakukan bagi memberkas dua individu, sebelum berlaku pertempuran dan tembak-menembak pada skala besar.

Menurut wartawan Aljazeera, Imran Khan yang melaporkan dari Baitulmaqdis Barat, salah seorang suspek yang dikehendaki adalah anak kepada pemimpin Hamas yang sedang dipenjarakan.

Sementara itu, agensi berita Sanad pula mengesahkan sebuah rakaman video serangan Israel yang menggunakan helikopter ke arah kem berkenaan, dengan pesawat pengawasan berlegar-legar di atasnya.

Sebelum ini, Menteri Kewangan Israel, Bezalel Smotrich menyeru secara terbuka supaya operasi ketenteraan besar-besaran dilaksanakan di kawasan yang dijajah di Tebing Barat, dan dia juga menyebut “masanya telah tiba.” – Alhijrah Online


TANGAN KANAN MANGSA SAMUN MOTOSIKAL TERPAKSA DIPOTONG

KUALA LUMPUR: Seorang wanita terpaksa dipotong tangan kanannya yang cedera parah akibat diserang tiga lelaki dalam kejadian samun motosikal di Jalan Kuching, di sini, pada Khamis lalu.

Ketua Polis Daerah Sentul, ACP Beh Eng Lai, berkata, doktor terpaksa memotong tangan kanan mangsa pada Jumaat lalu bagi menyelamatkan nyawanya.

“Polis masih mengesan suspek dan belum ada tangkapan dilakukan,” katanya, hari ini.

Media sebelum ini melaporkan sepasang kekasih cedera selepas diserang tiga lelaki dalam kejadian samun motosikal.

Dalam kejadian kira-kira 12.10 tengah malam Khamis lalu, mangsa lelaki mengalami kecederaan di bahagian muka dan badan manakala teman wanitanya cedera di bahu kanan serta tidak sedarkan diri dan dirawat di Hospital Kuala Lumpur (HKL).

Menurut laporan, tiga suspek dipercayai warga tempatan melarikan motosikal Y15ZR milik mangsa dengan nombor pendaftaran VFU 814.

Bagaimanapun, polis sedang giat mengesan suspek dan kes disiasat di bawah Seksyen 394 Kanun Keseksaan iaitu sengaja menyebabkan cedera semasa melakukan rompakan.

Orang ramai yang mempunyai maklumat mengenai suspek boleh menghubungi Bilik Gerakan Ibu Pejabat Polis Daerah (IPD) Sentul di talian 03-4048 2206.–AlHijrah Online


BAKAL JEMAAH HAJI PERLU JAWAB SURAT TAWARAN DALAM TEMPOH TUJUH HARI

KUALA LUMPUR: Lembaga Tabung Haji (TH) mengingatkan 14,306 bakal jemaah haji tahun ini supaya memberi maklum balas terhadap surat tawaran tunai haji dalam tempoh tujuh hari bekerja dari tarikh surat berkenaan dikeluarkan.

Pengarah Eksekutif Haji TH Datuk Seri Syed Saleh Syed Abdul Rahman berkata disebabkan kesuntukan masa, TH memohon kerjasama bakal jemaah haji untuk menjawab sama ada setuju atau tidak bersetuju dengan tawaran itu, dalam tempoh berkenaan.

Beliau berkata TH telah mengeluarkan surat tawaran, bermula hari ini.

Syed Saleh berkata semua bakal jemaah haji juga diwajibkan lulus pemeriksaan kesihatan bagi memperoleh visa haji sebagaimana ditetapkan kerajaan Arab Saudi.

“Bakal jemaah haji terpilih perlu mendapatkan buku rekod rawatan di mana-mana cawangan TH berhampiran bagi membolehkan pemeriksaan kesihatan dilakukan serta mendapat suntikan meningococcal quadrivalent vaccine ACYW-135 yang boleh dilakukan di hospital kerajaan ataupun di klinik yang diiktiraf Kementerian Kesihatan (KKM).

“Bakal jemaah haji juga perlu melengkapkan dos penggalak vaksin COVID-19,” katanya dan menambah bakal jemaah haji juga digalakkan mengambil suntikan imunisasi pilihan iaitu influenza dan pneumokokal seperti disyorkan KKM.

Menurutnya setelah selesai pemeriksaan kesihatan, bakal jemaah haji diminta menghantar jawapan surat tawaran haji, buku rekod rawatan dan pasport antarabangsa ke mana-mana pejabat cawangan TH berhampiran.


TIADA RAKYAT MALAYSIA TERJEJAS GEMPA BUMI DI FILIPINA – WISMA PUTRA

KUALA LUMPUR: Wisma Putra tidak menerima sebarang laporan mengenai mana-mana rakyat Malaysia yang terjejas dalam gempa bumi berukuran 6.9 magnitud di Polomolok, Selatan Cotabato, Filipina, hari ini.

Kementerian Luar dalam kenyataan malam ini menasihatkan rakyat Malaysia yang memerlukan bantuan konsular untuk menghubungi Konsulat Jeneral Malaysia di Davao City di +63 82 221 4050 atau +63 936 968 4001.

“Kementerian ingin menyampaikan rasa simpati dan takziah kepada kerajaan dan rakyat Republik Filipina, khususnya kepada mereka yang terjejas berikutan gempa bumi itu.

“Malaysia berdiri teguh dalam semangat setia kawan dengan Filipina dalam suasana yang mencabar ini,” menurut kenyataan itu.

Menurut pihak berkuasa tempatan, gempa bumi itu setakat ini meragut tiga nyawa dan jumlah yang cedera masih belum diketahui. — BERNAMA


NGO BOLEH SALUR BANTUAN MELALUI JKM

KEMAMAN: Sukarelawan serta Badan Bukan Kerajaan (NGO) dari luar Terengganu terutamanya dari kawasan zon merah diminta tidak menyalurkan bantuan secara terus kepada mangsa banjir. Menurut Ketua Polis Daerah Kemaman, Superitendan Hanyan Ramlan, ini dapat mengurangkan risiko penularan wabak COVID-19 di pusat pemindahan sementara (PPS).

Tambah Hanyan, sebarang sumbangan terhadap mangsa banjir sangat dialu-alukan namun NGO perlu mengikut prosedur operasi standard (SOP) yang telah ditetapkan.

Ujarnya, pihak polis khuatir sekiranya ada individu dari negeri zon merah yang tidak menyedari mereka pembawa virus tersebut dan berpotensi menyebarkannya.

“Jika datang daripada zon merah, tolong hadir dan laporkan diri di Pejabat Kesihatan Daerah (PKD) dan Jabatan Kebajikan Masyarakat (JKM) supaya kita boleh pantau kehadiran tuan-tuan membantu di sini.

“Ini untuk memastikan keselamatan serta tiada individu yang membawa ataupun salah seorang daripada pembawa virus COVID-19 ke sini,” beliau berkata demikian kepada wartawan Berita AlHijrah di IPK Kemaman, siang tadi.

Menurut Hanyan, pemberian sumbangan juga boleh dibuat melalui JKM yang mempunyai data lengkap mangsa di setiap lokasi terjejas banjir.

Mana-mana NGO yang telah tiba di Kemaman diingatkan untuk melaporkan diri ke PKD untuk tujuan pengesahan, serta membolehkan pihak berkuasa memantau kesihatan dan pergerakan mereka sepanjang berada di daerah ini.—AlHijrah Online


DASAR IKTIRAF LGBTIQ AMERIKA SYARIKAT DITOLAK – ZULKIFLI

KUALA LUMPUR: Malaysia menolak dasar pentadbiran Presiden Amerika Syarikat (AS) Joe Biden yang mahu mempromosikan hak asasi golongan lesbian, gay, biseksual, transgender, khunsa dan pelik (LGBTIQ) di seluruh dunia.

Menurut Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri, budaya LBGTIQ bertentangan dengan syariat Islam.

“Ianya bertentangan dengan syariat Islam dan kerajaan Malaysia tidak menyokong sebarang kempen yang dilabelkan sebagai LGBTIQ di negara ini,” dalam kenyataannya.

Sementara itu, Setiausaha Persatuan Ulama Malaysia (PUM) Prof Dr Mohd Roslan Mohd Nor menganggap langkah Joe Biden tidak sensitif dan menimbulkan ketidaktentuan terhadap umat Islam bukan hanya di AS malah di serata dunia.

“Dalam pilihan raya lalu, sebahagian besar penyokongnya adalah warganegara yang beragama Islam dan sepatutnya beliau sensitif dalam setiap tindakannya.

“Apa yang dilakukan Biden hanya merujuk kepada hak asasi manusia yang tidak berteraskan agama Islam dan ia tidak sesuai untuk diamalkan di negara ini,” katanya.

Terdahulu, Joe Biden mengarahkan semua agensi kerajaan AS di luar negara untuk mempromosikan golongan LGBTIQ di luar negara dalam tempoh 180 hari.

Beliau sekali gus meletakkan hak asasi golongan itu pada tahap lebih tinggi dalam agenda dasar luar negara AS berbanding sebelum ini.—AlHijrah Online


MUNAJAT UBATI KERINDUAN NASYID DI TV ALHIJRAH

Situasi semasa negara dan seluruh dunia yang diancam wabak COVID-19 benar-benar menguji kita. Tiada terkecuali industri hiburan.

Artis nasyid juga turut menerima tempias. Apatah lagi pada setiap Ramadan di mana artis nasyid ini selalunya akan aktif mengadakan persembahan di majlis-majlis berbuka puasa, malah ada hotel dan restoran bekerjasama dengan kelompok ini untuk tarikan pakej buffet Ramadan mereka.

Dalam situasi yang mencabar ini, munsyid atau artis nasyid, tetap berkarya melalui platform media digital khususnya media sosial.

Artis nasyid kini tidak ketinggalan menghasilkan content (kandungan) untuk Youtube, Instagram, dan Facebook.

Ia bukan sahaja dalam bentuk nyanyian tetapi juga perkongsian ilmu malah ada mengadakan kelas Al Quran online.

Munsyid Malaysia (Persatuan Nasyid Malaysia) juga turut mengadakan usrah bulanan melalui platform Zoom yang disertai artis-artis nasyid dari seluruh negara.

Idea untuk berkolaborasi dengan TV Al Hijrah ini bermula apabila pertemuan antara TV Al Hijrah, Munsyid Malaysia dan Nasyeed.com, ketika itu membincangkan tentang penganjuran Anugerah Nasyeed.com 2020 (ANC2020).

Namun sesungguhnya perancangan Allah lebih baik.

Biarpun keadaan semasa tidak mengizinkan untuk gerak kerja ANC2020 diteruskan, idea untuk menerbitkan program khas Munajat dicetuskan TV AlHijrah dan disambut baik Munsyid Malaysia dan Nasyeed.com.

Walaupun perbincangan yang amat singkat dan dibuat di atas talian, kerjasama dan komitmen ini dapat direalisasikan untuk menerbitkan program khas ‘Munajat’ sempena Ramadan dan Syawal.

Ketua Pegawai Eksekutif TV AlHijrah, Namanzee Harris berkata idea untuk menyantuni kelompok artis nasyid ini dicetuskan Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri melalui misi MusaadahCOVID19.

“Beliau (Zulkifli) mahu kita santuni kelompok artis nasyid yang terjejas akibat pelaksanaan PKP dan hilang sumber pendapatan mereka,” katanya.

Penerbit Munajat, Nurainah Nabeeha berkata, objektif utama Munajat adalah sebagai hiburan mendidik jiwa yang bakal dikongsikan kepada seluruh warga Malaysia sambal berdakwah pada musim COVID-19 dengan harapan utama supaya semua pihak terus tabah dan sentiasa mengingati Allah swt.

“Pengalaman menerbitkan program kali ini cukup berbeza memandangkan pada kali ini rakaman dibuat oleh pihak Nasyeed.com dan Munsyid Malaysia.

“Rakaman dibuat di rumah masing-masing dan TV AlHijrah memberikan sepenuh kepercayaan kepada artis-artis untuk memberikan hasil yang terbaik dengan pemantauan yang teliti.

“Awalnya, kita cuba untuk melibatkan seramai mungkin artis nasyid dalam program ini. Namun menyedari kekangan logistik, masa dan fasiliti yang mungkin dihadapi oleh ramai artis nasyid, maka hanya sebahagian dapat penuhi komitmen untuk bersama.

“Alhamdulillah, line-up untuk Munajat ini tetap berjaya menggabungkan artis nasyid daripada pelbagai latar belakang,” kata Nurainah.

Antara artis terlibat dalam Munajat adalah Hijjaz, Daqmie, Mestica, Inteam, Fadzli Aziz, Al Farabi Band, Fine dan Ustaz Hasnul Diwani

“Ada hikmah di sebalik ujian COVID-19. Ia bukan hanya memutuskan rantaian jangkitan wabak itu tetapi memutuskan cinta kita kepada dunia,” kata Daqmie ketika ditemubual AlHijrah Online baru-baru ini.

Daqmie yang juga artis nasyid dari platform Nasyeed.com berkata, kerjasama dengan TV AlHijrah itu amat membantu kelompok artis nasyid yang terjejas akibat pelaksanaan PKP (Perintah Kawalan Pergerakan) bagi mengekang penularan COVID-19.

Munajat bakal bersiaran pada setiap Sabtu jam 9 malam sepanjang Ramadan bermula malam ini sebelum diikuti episod khas sempena Aidilfitri. — AlHijrah Online/ Syed Azwan Syed Ali & Razin Mestica


LIMA LELAKI DITAHAN DIPERCAYAI MERUSUH DI KLUANG

KLUANG: Polis menahan lima lelaki warga tempatan dipercayai terlibat dalam insiden merusuh di sebuah kedai makan di Jalan Bunga Raya, Layang-Layang dekat sini pada Isnin lepas.

Ketua Polis Daerah Kluang ACP Bahrin Mohd Noh berkata setelah menerima laporan berkaitan kejadian berkenaan pada 10.37 malam, gerakan mencari suspek dilakukan.

Beliau berkata kelima-lima lelaki berumur 18 hingga 20 tahun itu ditahan di lima lokasi berasingan di sekitar daerah itu dan Johor Bahru antara pukul 2 petang, Selasa hingga 1 pagi, Rabu lepas.

“Semakan rekod jenayah lampau mendapati dua suspek mempunyai rekod bersabit kes jenayah, manakala saringan ujian air kencing terhadap kesemua mereka didapati negatif.

“Mereka direman selama empat hari bermula Rabu dan kes disiasat di bawah Seksyen 148 Kanun Keseksaan yang jika sabit kesalahan boleh dihukum penjara selama lima tahun atau denda atau kedua-duanya,” katanya dalam satu kenyataan hari ini.

Bahrin berkata orang ramai yang mempunyai maklumat boleh berhubung dengan balai polis berhampiran atau menghubungi Ibu Pejabat Polis Daerah (IPD) Kluang melalui talian 07-778 4222 atau Hotline IPD Kluang, 07-776 6822.–AlHijrah Online


CUACA PANAS: KEMAS BERI KELONGGARAN TIDAK HANTAR ANAK KE TABIKA, TASKA

BACHOK: Jabatan Kemajuan Masyarakat (KEMAS) memberi kelonggaran kepada ibu bapa untuk tidak menghantar anak mereka ke tabika serta taska pada musim panas ini, kata Ketua Pengarahnya Ahmad Kamal Idris Mohd Nawawi.

Beliau berkata pihaknya sudah mengeluarkan arahan kepada semua guru kelas sejak 27 April lepas di bawah Arahan Pentadbiran Bilangan 7 melibatkan tabika dan taska seluruh negara.

“Arahan ini melibatkan 10,800 tabika dan 550 taska dengan 218,000 kanak-kanak mengikuti pembelajaran di bawah KEMAS seluruh negara.

“Kita juga bersedia mempertimbangkan penutupan terus tabika dan taska sekiranya suhu mencecah 40 darjah Celcius dan ke atas bagi tujuan keselamatan kepada kanak-kanak berkenaan,” katanya selepas Program Jom Masuk Kampung Peringkat Negeri Kelantan di Kampung Kubang Telaga, di sini hari ini.

Turut hadir Presiden Warisan Bachok Gemilang Datuk Yusri Che Noh dan Pengarah KEMAS Kelantan Hashim Alang Abdul Hamid.

Ahmad Kamal berkata satu garis panduan dibuat kepada guru supaya sentiasa memantau suhu persekitaran iaitu sekiranya 35 hingga 37 darjah Celcius, mereka dibenarkan tidak melakukan aktiviti di luar bilik darjah.

“Dari segi pengudaraan, kelas tidak ada penyaman udara kalau ada pun tidak mampu menampung keadaan cuaca panas, jadi guru diminta membuka tingkap.

“Kalau tahap suhu 37 hingga 40 darjah Celcius, kita sudah beri arahan dan garis panduan supaya kelas ditutup melibatkan kanak-kanak berusia dua hingga lapan tahun yang belajar di tabika serta taska,” katanya.

Menurutnya pihak KEMAS ada menerima beberapa laporan daripada tabika dan taska di Kelantan, Johor dan negeri lain berhubung situasi cuaca panas, tetapi setakat ini belum ada sebarang kes berkaitan keadaan tersebut.

Katanya jabatan itu akan memantau dari semasa ke semasa dan laporan perlu dibuat secara prosedur termasuk memaklumkan kepada pegawai daerah serta pengarah negeri untuk sebarang kelulusan. —AlHijrah Online


CABARAN MISI KEMANUSIAAN GEMPA TURKIYE-SYRIA

ISTANBUL: Perjalanan darat yang panjang kira-kira 16 jam dengan jarak lebih 1,000 kilometer dari Istanbul ke lokasi gempa bumi di Gaziantep, serta cuaca sejuk dijangka akan menjadi cabaran utama Misi Kemanusiaan Gempa Turkiye-Syria digerakkan Majlis Perundingan Pertubuhan Islam Malaysia (MAPIM).

Ketua misi yang juga Ketua Pegawai Eksekutif MAPIM, Dr Sani Araby Al-Kahery berkata cabaran itu telah diduga sejak awal namun beliau yakin misi yang digerakkan akan berjalan lancar.

Ujarnya misi bantuan ini turut disokong Agensi Wakaf Kerajaan Turkiye (TDV) bagi memastikan misi berjalan lancar dan segera tiba kepada puluhan ribu mangsa yang terkesan.

“Sebaik tiba di Istanbul kita terus bergerak ke Gaziantep melalui jalan darat selepas mendengar pandangan dari rakan MAPIM di sini.

“Pastinya semua persediaan dibuat bagi menghadapi cuaca sejuk yang telah berada pada paras sifar celcius, laluan kita akan tempuh nanti bersalji. Kita jangka akan tiba di kawasan bencana selepas 16 jam,” katanya kepada Berita AlHijrah di Lapangan Terbang Antarabangsa Istanbul.

Kumpulan Misi Kemanusiaan Gempa Turkiye-Syria MAPIM yang turut disertai wartawan Berita AlHijrah selamat tiba di Istanbul petang semalam.

Misi berkenaan bagi menyalurkan bantuan awal seperti selimut musim sejuk, kotak bantuan, pek makanan panas, dan khemah kepada mangsa terjejas mengikut keperluan semasa.

Sejumlah RM1 juta diperuntukkan MAPIM untuk misi kali ini dan Dr Sani memaklumkan sejumlah RM4 juta disasarkan untuk membantu mangsa-mangsa gempa di Turkiye dan Syria.

Bagi anda yang ingin turut serta dalam Misi Bantuan Kecemasan Gempa Turkiye – Syria, boleh terus menyalurkan sumbangan menerusi Tabung Kemanusiaan MAPIM di Akaun Maybank: 5622 6354 0066. — AlHijrah Online


PEREKA GRAFIK DIDAKWA BUAT HANTARAN JELIK BERHUBUNG ISU KUARANTIN MENTERI

KUALA LUMPUR: Seorang pereka grafik yang juga aktivis didakwa di Mahkamah Sesyen di sini hari ini, atas pertuduhan membuat penghantaran komunikasi jelik menerusi platform media sosial miliknya berkenaan isu kuarantin terhadap menteri pulang dari lawatan rasmi di luar negara, tahun lepas.

Mohd Fahmi Reza Mohd Zarin, 45, selaku Orang Kena Saman (OKS) bagaimanapun mengaku tidak bersalah selepas pertuduhan terhadapnya dibacakan di hadapan Hakim Datin Sabariah Othman.

Fahmi Reza didakwa membuat dan memulakan penghantaran komunikasi jelik dengan niat menyakitkan hati orang lain melalui Twitternya @kuasasiswa pada jam 3.02 petang 10 Feb 2021.

Memetik laporan BERNAMA, hantaran tersebut kemudian dibaca di Pejabat Ketua Unit Komunikasi Korporat, Kementerian Kesihatan Malaysia, Presint 1, Putrajaya pada 4 petang 11 Feb 2021.

OKS dituduh mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah di bawah Seksyen 233(3) akta sama, yang membawa hukuman denda maksimum RM50,000 atau penjara tidak melebih setahun atau kedua-duanya dan hendaklah didenda selanjutnya RM1,000 bagi setiap hari kesalahan itu diteruskan selepas pensabitan, jika sabit kesalahan.

Timbalan Pendakwa Raya Najihah Farhana Che Awang menawarkan jaminan RM10,000 namun peguam Raj Surian Pillai yang mewakili Fahmi Reza memohon jaminan itu dikurangkan atas alasan anak guamnya memberi kerjasama baik sepanjang siasatan dijalankan.

“OKS juga tidak akan menganggu saksi-saksi pendakwaan,” kata Raj Surian.

Kemudian Mahkamah membenarkan Fahmi Reza diikat jamin RM5,000 dengan seorang penjamin dan menetapkan 30 Mac ini bagi sebutan semula kes.–AlHijrah Online


MUHYIDDIN YASSIN DILANTIK SEBAGAI PENGERUSI MAJLIS PEMULIHAN NEGARA

PUTRAJAYA: Bekas Perdana Menteri, Tan Sri Muhyiddin Yassin dilantik sebagai Pengerusi Majlis Pemulihan Negara bertaraf Menteri.

Ketua Setiausaha Negara, Tan Sri Mohd Zuki Ali berkata, perkara tersebut telah dipersetujui Jemaah Menteri dalam mesyuarat pada 1 September lalu.

“Pelantikan dibuat atas dasar keyakinan kerajaan terhadap kemampuan Muhyiddin bagi menerajui strategi pemulihan negara, demi mencapai impak ekonomi terbaik dan memulihkan semula kehidupan rakyat yang terjejas teruk akibat pandemik COVID-19,” menurut Mohd Zuki dalam kenyataanya, hari ini.

Pelantikan tersebut juga telah disembah maklum kepada Seri Paduka Baginda Yang di-Pertuan Agong.–AlHijrah Online


Memerangi mentaliti dunia ketiga

SESEORANG yang tidak pernah menjejakkan kaki ke kota batu Kuala Lumpur pasti terpana melihat pembangunan pesat di kota metropolitan ini. Deretan bangunan pencakar langit seperti Menara Berkembar Petronas, Menara Kuala Lumpur dan gedung beli belah bertaraf dunia di sekitar segi tiga emas memukau mata dan hati pelancong luar bandar.

Begitu juga dengan pusat pentadbiran Putrajaya yang terdiri dari
bangunan pelbagai bentuk yang moden dan unik. Keindahan pusat pentadbiran ini
ditambah dengan hiasan lanskap yang sangat mesra jiwa dan perasaan.

Malah kita kadangkala berasa sedang mendongak pandang bangunan di
kota London atau kota besar dunia pertama yang lain. Hanya apabila terpandang Jalur
Gemilang, barulah perasaan kembali semula ke dunia nyata.

Warga kota terutama kalangan remaja pula kelihatan sibuk dengan perkakas
elektronik masing-masing. Di merata tempat mereka leka menatap skrin gajet
sehingga kadangkala berselisih bahu dengan saudara sendiri pun tidak perasan. Kalangan
kelas menengah dan elit pula bergaya dengan kereta mewah atau separa mewah yang
boleh dilihat sebagai cerminan kemajuan Kuala Lumpur.

Inilah penampilan fizikal negara maju yang difahami kebanyakan
manusia, iaitu kemajuan dari sudut infrastruktur, struktur dan gaya hidup.
Begitu juga Malaysia yang bakal mendapat status negara maju lebih setahun
sahaja lagi apabila Wawasan 2020 sampai ke penghujung pada 2020. Kesemua tanda
aras dan ciri negara maju hampir dipenuhi oleh negara ini.

Namun dalam keterujaan mempersiapkan negara
ke status negara maju ini, pembangunan modal insan yang bermutu tinggi menjadi
satu ciri yang wajib diutamakan. Ini kerana sesebuah negara maju tidak wajar
hanya diukur dari segi pembangunan materi, sebaliknya juga didiami oleh
masyarakat berminda kelas pertama.

Antara cirinya ialah masyarakat yang
beragama, berilmu pengetahuan, berbudaya, berintegriti, berdaya saing, patriotik
serta memiliki kekuatan moral. Identiti nasionalnya kekal terserlah melalui
pembinaan jati diri yang kukuh dan utuh serta tidak mudah dihanyutkan oleh arus
globalisasi.

Berbeza dengan masyarakat mentaliti kelas
ketiga di mana tahap pemikiran yang rendah dan mudah terpengaruh, seseorang
akan dengan mudah menyerap sebarang anasir buruk yang dibawa masuk melalui
langit terbuka. Justeru itu lahirlah masyarakat yang rapuh jati diri dan hanyut
dalam dunia hedonism serta meminggirkan nilai manusiawi dalam diri.

Masyarakat sebegini akan membantutkan
wawasan negara kerana tiada matlamat dan halatuju hidup. Mereka hidup sekadar untuk
berhibur dan

tidak mampu untuk mencambahkan pemikiran
dan minda, bekerja hanya semata-mata untuk duit dan bukannya berdasarkan minat
atau tanggungjawab, tiada kesedaran sivik dan kadangkala pula tersasar dari
agama.

Walhal kesemua kualiti ini sangat penting untuk membina masyarakat
yang bersedia dalam mencapai negara maju kerana infrastruktur dan struktur sahaja
tidak boleh membangkitkan citra sebuah negara atau bandar raya. Untuk
memanfaatkan infrastruktur dan struktur berkelas dunia, nilai insan perlu
dianjakkan supaya selari dengan kemajuan fizikal itu.

Kemajuan tentunya tidak bererti dan kecanggihan tidak mengubah
apa-apa kalau sikap dan mentaliti masyarakat masih di tahap dunia ketiga.
Inilah yang tertampil apabila pembangunan bertaraf dunia dimanfaatkan secara
tidak berhemah kerana terkepung dalam mentaliti kelas tiga.

Sikap dan mentaliti masyarakat yang merangkumi soal kesedaran sivik,
sosiobudaya dan sosiopolitik setempat hanyalah setaraf kelas ketiga. Kalau dari
laras ekonomi, Malaysia sememangnya tergolong dalam negara dunia ketiga.

Ini berasaskan beberapa ciri antaranya negara pengeksport bahan
mentah, negara pengguna bukan pengeluar, bekas jajahan Barat dan meneruskan
sistem politik acuan Barat dan kebergantungan kepada negara  dunia pertama seperti Amerika Syarikat dan
negara dunia kedua seperti  negara-negara
Eropah.

Namun begitu, masih tidak terlewat bagi negara ini untuk keluar dari
label negara dunia ketiga yang sangat sinonim dengan ciri-ciri seperti kurang
amanah,  rendah sivik  dan menjadi mangsa konsumerisme. Perubahan
sikap dan mentaliti boleh sahaja berlaku sekiranya wujud satu gerakan kesedaran
yang kuat dari kedua-dua pihak; pemerintah dan rakyat.

Sebenarnya mentaliti dunia ketiga ini bukan sahaja berkait sikap
masyarakat terhadap perkara-perkara seperti kebersihan, etika menggunakan
pengangkutan atau tandas awam. Ia turut melibatkan pelaksana dasar dalam sektor
awam, pihak swasta termasuk pihak pemaju hartanah seterusnya pihak berkuasa tempatan
(PBT).

Kuala Lumpur yang sering dilanda banjir kilat dan tanah runtuh
misalnya merupakan antara akibat yang menunjukkan tidak wujud kesedaran sivik
dalam kalangan sesetengah teraju sektor swasta contohnya pemaju.  Pihak pemaju yang mempunyai kesedaran sivik
yang tinggi tidak sahaja menitikberatkan kawasan pembinaan tetapi aliran air di
kawasan sekitar.

Ini ditambah oleh sikap tidak endah pelaksana dasar dalam sektor
awam untuk memantau atau memerhati pembangunan di sesebuah kawasan bagi
memastikan pemaju tidak lepas tangan terhadap kesan pembangunan yang
dijalankan.

Kebersihan di Kuala Lumpur secara relatifnya sangat rendah. Ini
disebabkan   tidak mendapat kerjasama daripada pengguna kerana
belenggu mentaliti dunia ketiga.

Begitu juga mentaliti sesetengah pengguna jalan raya di negara yang
akan melangkah sebagai negara maju setahun lebih sahaja lagi ini, tidak ada
bezanya dengan negara mundur seperti Vietnam atau Kemboja, padahal negara ini
mempunyai sistem lebuh raya antara termoden di rantau ini.

Seharusnya kita perlu bimbang dengan perkembangan yang songsang ini.
Maka pembangunan insan mesti menjadi agenda utama kerajaan untuk menganjakkan
sikap dan mentaliti dari dunia ketiga pada dunia pertama.

Nilai-nilai keinsanan perlu diselarikan dengan pembangunan fizikal supaya infrastruktur dan struktur yang kaku itu dapat dimanfaatkan untuk memudahkan kehidupan moden di bandar raya yang bertaraf dunia ini. – WILAYAHKU, 11-17 Jan.

*ROZAIS AL-ANAMY adalah penulis sastera dan penulis bebas di akhbar, majalah dan portal di Malaysia.


N. SEMBILAN BENAR SOLAT RAPAT SAF DI MASJID, SURAU MULAI 13 JUN

SEREMBAN: Kerajaan Negeri Sembilan membenarkan jemaah untuk merapatkan saf ketika solat di semua masjid dan surau di negeri ini berkuat kuasa 13 Jun.

Menteri Besar Datuk Seri Aminuddin Harun berkata jemaah tidak lagi diwajibkan membawa sejadah bersaiz standard selain aktiviti pengajian ilmu seperti kelas takmir, kuliah, tazkirah dan ceramah dibenarkan tanpa penjarakan fizikal.

“Bagaimanapun, jemaah masih wajib memakai pelitup muka dengan sempurna sepanjang berada dalam ruang masjid dan surau yang tertutup,” katanya menerusi catatan di Facebooknya.

Dalam pada itu, beliau berkata ibadah korban sempena Aidiladha pada tahun ini juga dibenarkan untuk dilaksanakan di masjid dan surau di seluruh negeri.

Menurutnya jemaah juga dibenarkan merapatkan saf ketika solat sunat Aidiladha namun pemakaian pelitup muka adalah diwajibkan. –AlHijrah Online


COVID-19: IMARET AGIH RM1.6 JUTA PERALATAN PERUBATAN UNTUK HOSPITAL, KLINIK SELURUH NEGARA

KUALA LUMPUR: Prihatin dengan keperluan barisan hadapan mendepani wabak COVID-19, Pasukan Tindakan dan Bantuan Persatuan Perubatan Islam Malaysia (IMARET) telah menyampaikan RM1.6 juta bantuan dalam bentuk peralatan perubatan dan non-medikal kepada petugas hospital dan klinik kesihatan di seluruh negara.

Melalui dana sumbangan rakyat Malaysia itu, IMARET sehingga semalam mengagihkan 50,000 unit peralatan perlindungan peribadi (PPE) antaranya topeng muka, topeng N95, perisai muka, baju pelindung dan sarung tangan selain mesin ultrasound mudah alih, ventilator, monitor, pam infusi dan 500 unit pelbagai peralatan klinikal.

Terkini, pertubuhan bukan kerajaan (NGO) perubatan itu mengagihkan ventilator, mesin ultrasound mudah alih dan PPE kepada Hospital Tengku Ampuan Afzan (HTAA) di Pahang dan Hospital Raja Perempuan Zainab II (HRPZ II) dan Hospital Universiti Sains Malaysia (HUSM) di Kelantan hari ini.

Ketua Koordinator IMARET, Dr Ahmad Munawwar Helmi Salim berkata bantuan sama akan diagihkan kepada hospital-hospital mengendalikan kes COVID-19 yang telah dikenalpasti dalam masa terdekat.

Katanya, IMARET bekerja keras dalam menilai keperluan hospital dan klinik kesihatan terbabit dalam memastikan bantuan sewajarnya dapat disalurkan di seluruh negara berdasarkan keperluan semasa.

“Cabaran terbesar kami ketika ini adalah mengatasi kekurangan bekalan peralatan ini serta harga yang mahal dari pengedar dan pembekal memandangkan COVID-19 adalah isu pandemik global,” katanya dalam kenyataan di sini hari ini.

Sehingga 31 Mac lalu, IMARET mengumpulkan RM2.5 juta hasil sumbangan rakyat Malaysia melalui Tabung COVID-19 dengan RM1.6 juta dalam bentuk bantuan perubatan dan kelengkapan non-medikal selain bantuan makanan, telah diagihkan kepada kelompok sasaran.

Dr Munawwar berkata IMARET bekerjasama dengan The Edge, Mr DIY, FashionValet, Malaysian Official Designers Association (MODA), Restoran Copper, MedTweetMy, MyCare, Muslim Volunteer Malaysia (MVM), MDEC, Klinik As-Salam dan Rumah Pengasih bagi inisiatif Tabung COVID-19 untuk memastikan petugas barisan depan perubatan berfungsi dengan efektif.

“IMARET ingin merakamkan ucapan terima kasih kepada semua pihak – orang awam yang menderma, syarikat-syarikat, NGO-NGO, media serta selebriti dan influencer media sosial yang menunjukkan sikap dermawan melalui sumbangan wang dan juga dari segi menjana publisiti untuk pengumpulan dana serta usaha dalam meningkatkan kesedaran untuk menyokong ‘frontliner’ perubatan di dalam situasi yang sangat getir ini.

“Kami berharap sokongan  kepada IMARET dan kolaborator kami akan berterusan dalam usaha memerangi Covid19 untuk keselamatan negara kita #DemiNegara,” katanya.

Individu atau badan korporat yang ingin membantu inisiatif kemanusiaan IMARET boleh melayari media sosial IMARET di Facebook dan Instagram. – AlHijrah Online/ Syed Azwan Syed Ali


MESIR NAMAKAN 16 GABENOR BAHARU MENJELANG ROMBAKAN KABINET

KAHERAH: Presiden Mesir Abdel-Fattah al-Sisi pada Rabu melantik 16 gabenor baharu menjelang rombakan menteri kabinet yang dijangka berlaku, lapor agensi berita China Xinhua memetik laporan stesen penyiar rasmi Nile TV.

Akhbar rasmi Ahram pula melaporkan bahawa 11 daripada 16 gabenor baharu itu memegang jawatan kanan dalam pasukan keselamatan atau tentera sebelum pelantikan mereka.

Ketua Keselamatan Giza Mohamed el-Sherif telah dilantik sebagai gabenor bandar pesisir Alexandria.

Selain itu, 23 timbalan untuk 13 gabenor yang dilantik kebanyakannya adalah graduan program belia presiden dan sebuah akademi negara baharu bagi latihan belia.

Mereka termasuk timbalan yang dilantik bagi gabenor Alexandria, Giza dan Sinai Selatan.

Media tempatan menjangkakan rombakan kabinet itu bakal membabitkan kira-kira 10 menteri termasuk kesihatan, bekalan dan pendidikan. — BERNAMA


POLIS BUKA KERTAS SIASATAN KES KANAK-KANAK AUTISME LEBAM DI TELINGA

BUKIT MERTAJAM: Polis telah membuka kertas siasatan berhubung kejadian seorang kanak-kanak perempuan berusia tujuh tahun yang menghidap autisme mengalami kecederaan di telinga, didakwa didera seorang guru dalam kejadian di sebuah sekolah di Seberang Jaya di sini, baru-baru ini.

Ketua Polis Daerah Seberang Perai Tengah (SPT) ACP Tan Cheng San berkata kes itu disiasat menurut Seksyen 323 Kanun Keseksaan dan polis sedang menjalankan siasatan lanjut berhubung kes itu yang turut tular di media sosial.

“Ekoran daripada kejadian itu yang berlaku pada 19 Julai lepas, satu laporan polis telah dibuat oleh ibu kanak-kanak tersebut di Balai Polis Seberang Jaya…kejadian berlaku di sekolah pendidikan khas kira-kira pukul 9.30 pagi,” katanya dalam kenyataan hari ini.

Beliau berkata siasatan awal mendapati kejadian disyaki berlaku semasa mangsa dikatakan bertindak agresif di dalam kelas sehingga menyebabkan beberapa pelajar lain takut dan menangis.

Tan berkata akibat tindakan kanak-kanak itu, seorang guru wanita berumur 30-an telah datang dan memegang kedua-dua belah telinga mangsa untuk menenangkannya.

Katanya, perbuatan suspek itu telah menyebabkan kanak-kanak tersebut mendapat kesan lebam pada dua-dua belah telinga dan mangsa dihantar ke Hospital Bukit Mertajam untuk mendapatkan rawatan lanjut.

“Polis menasihatkan orang ramai supaya tidak menularkan kejadian tersebut kerana ia boleh menyebabkan kekeliruan dan kegelisahan kepada masyarakat setempat,” katanya.

Terdahulu, dalam satu hantaran di Facebook, ibu kepada kanak-kanak berkenaan mendakwa anaknya didera di sekolah oleh seorang guru sehingga meninggalkan kesan lebam teruk pada kedua-dua belah telinganya kerana dikatakan aktif di dalam kelas.

Wanita itu turut memuat naik dua keping gambar menunjukkan telinga kanak-kanak itu yang berwarna kebiruan-biruan sebagai bukti kepada dakwaannya itu dan selepas membuat pemeriksaan, doktor mengesahkan kesan lebam itu berpunca daripada penderaan. – AlHijrah Online


KANAK-KANAK LELAKI HILANG, DITEMUKAN LEMAS DI SUNGAI PLENTONG

JOHOR BAHRU: Seorang kanak-kanak lelaki berusia sembilan tahun yang dilaporkan hilang di Taman Plentong, Masai pada Jumaat lepas, ditemukan lemas dalam Sungai Plentong di sini pagi tadi.

Ketua Polis Daerah Seri Alam Supt Mohd Sohaimi Ishak berkata pihaknya menerima maklumat penemuan mayat kanak-kanak itu daripada seorang lelaki tempatan berusia 39 tahun di sungai berkenaan kira-kira pukul 11.30 pagi.

“Kami menerima laporan kehilangan kanak-kanak itu pukul 6.49 petang semalam daripada seorang wanita berusia 40 tahun yang memaklumkan bahawa anaknya masih tidak pulang sejak keluar dari rumah kira-kira pukul 3 petang pada Jumaat lepas,” katanya dalam kenyataan hari ini.

Mohd Sohaimi berkata mayat kanak-kanak itu telah dihantar ke Jabatan Forensik Hospital Sultan Ismail untuk bedah siasat.

Menurutnya mangsa disahkan sebagai anak wanita yang hilang itu dan kes diklasifikasikan sebagai mati mengejut (SDR). –AlHijrah Online


JANGKAAN COVID-19 BERAKHIR AWAL 2022

COPENHAGEN: Pandemik COVID-19 dijangka akan berakhir pada awal tahun depan, lapor Agensi Berita Anadolu.

Pengarah Serantau Pertubuhan Kesihatan Sedunia (WHO) untuk Eropah, Hans Kluge, beliau yakin pandemik itu akan berjaya dikawal lebih-lebih lagi banyak maklumat mengenai virus itu sudah diperoleh berbanding ketika peringkat awal penularan pada 2020.

Pun begitu beliau mengingatkan, tiada sesiapa pun yang dapat mengetahui keadaan sebenar pandemik COVID-19 pada masa depan.

“Virus ini akan terus wujud tetapi saya berpendapat sekatan tidak akan diperlukan. Ini adalah mesej yang optimis,” katanya.

Kluge menjelaskan, mutasi adalah perkara biasa dan virus terbabit sedang cuba menyesuaikan diri dengan individu dijangkiti, namun yang menjadi kebimbangan ialah penularan mutasi secara pantas.

Dalam pada itu katanya WHO memantau rapat keberkesanan vaksin COVID-19 yang dibangunkan.

Ujarnya vaksin boleh diubah suai berdasarkan mutasi baharu jika perlu, tanpa perlu kembali dibangunkan dari mula.

Tambahnya, mutasi juga tidak akan menjadikan virus itu berada di luar kawalan.

Bagaimanapun ia akan meningkatkan tekanan terhadap negara yang sistem penjagaan kesihatan sudahpun berdepan kesukaran, justeru isu mutasi perlu diberi perhatian amat serius.

Kluge menekankan, masalah terbesar akan muncul apabila golongan telah divaksin berada dalam kelompok sama dengan mereka yang tidak menerima vaksin, maka penjadualan adalah faktor sangat penting. – AlHijrah Online


COVID-19: 211 KEMATIAN, 1,053 KES ICU

PUTRAJAYA: Sejumlah 1,053 kes yang memerlukan rawatan di Unit Rawatan Rapi (ICU) sementara 211 kes kematian akibat COVID-19 direkodkan setakat 11 Ogos.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah kes ICU, sebanyak 546 kes memerlukan bantuan pernafasan.

“Kes positif COVID-19 mencatatkan 20,780 kes dengan 20,765 melibatkan kes tempatan manakala 15 merupakan kes import.

“Sebanyak 17,973 kes sembuh COVID-19 dilaporkan.

“Kes aktif setakat hari ini sebanyak 233,358 kes,” katanya dalam kenyataan media, hari ini.

Noor Hisham berkata, Selangor terus mencatatkan jumlah jangkitan harian tertinggi dengan 6,921 kes diikuti Kuala Lumpur 2,065 kes, Johor 1,693 kes, Kedah 1,534 kes, Sabah 1,514 kes, Pulau Pinang 1,385 kes, Kelantan 1,284 kes dan Negeri Sembilan 1,015 kes.

Selain itu, Perak mencatatkan 828 kes, Melaka 636 kes, Sarawak 634 kes, Terengganu 613 kes, Pahang 585 kes, Putrajaya 41 kes, Perlis 29 kes dan Labuan tiga kes.—AlHijrah Online


AS KELUARKAN IMEJ PERTAMA SERBUAN TERHADAP AL-BAGHDADI

WASHINGTON : Pentadbiran Trump pada Rabu telah mengeluarkan rakaman video berkaitan serbuan yang menyebabkan kematian bekas pemimpin Daesh, Abu Bakr al-Baghdadi, lapor agensi berita Turki Anadolu.

Rakaman udara hitam putih itu menunjukkan sekumpulan anggota militan melepaskan tembakan ke arah tentera Amerika yang mendekati mereka, seperti yang dinyatakan oleh komander operasi serbuan tersebut.

Pentagon telah membuat penilaian bahawa pejuang terbabit bukanlah sekutu al-Baghdadi namun “tetap mempamerkan sikap permusuhan terhadap tentera AS,” kata Jeneral Kor Marin Kenneth McKenzie Jr kepada pemberita di Pentagon.

Rakaman video menunjukkan beberapa letupan berlaku berhampiran kumpulan militan itu manakala video tambahan menyaksikan pasukan operasi khas AS yang terdiri daripada 10 anggota mendekati pekarangan kawasan di mana al-Baghdadi bersembunyi.

McKenzie berkata susulan adegan itu, mereka yang berada di dalam premis telah diminta keluar dan selepas beberapa orang berbuat demikian, mereka telah ditahan dan dibebaskan selepas pemeriksaan senjata api

Kumpulan termasuk 11 kanak-kanak namun lima individu enggan memberikan kerjasama.

“Lima anggota Daesh yang berada dalam pekarangan itu mendatangkan ancaman kepada pasukan tentera AS. Mereka tidak memberikan maklum balas terhadap arahan dalam bahasa Arab agar menyerah diri dan terus mengancam pasukan tentera. Mereka kemudian telah berbalas tembakan dengan pasukan serbuan dan terbunuh,” kata McKenzie.

McKenzie berkata al-Baghdadi kemudian dilihat membawa dua orang kanak-kanak bersamanya ketika cuba melarikan diri daripada tentera Amerika.Kedua-dua kanak-kanak itu terbunuh semasa al-Baghdadi meletupkan ves bahan letupan yang dipakainya, menyebabkan terowong di sekeliling mereka runtuh.Secara keseluruhan, enam anggota Daesh terbunuh dalam serbuan itu, termasuk empat wanita, kata McKenzie.Jumlah itu membabitkan al-Baghdadi namun bukan kanak-kanak yang turut terbunuh apabila beliau meletupkan vesnya.Dua lagi lelaki telah ditahan.Trump pada Ahad mengumumkan serbuan yang dilancarkan ketika lewat malam itu di wilayah Idlib di barat laut Syria.Rakaman tambahan yang dikeluarkan Pentagon menunjukkan senjata berat turut digunakan bagi meratakan kawasan di lokasi kejadian.McKenzie berkata langkah itu bertujuan “memastikan ia tidak akan dianggap sebagai keramat atau tempat suci yang perlu diperingati dalam apa cara sekalipun.”Beliau mengesahkan bahawa jasad al-Baghdadi telah dikebumikan di laut “mengikut undang-undang konflik bersenjata” sama seperti cara AS melupuskan jasad pemimpin al-Qaeda yang dibunuh, Osama bin Laden, pada 2011. — BERNAMA


SEKOLAH AGAMA DAIF, INGIN NAIK TARAF BOLEH MOHON PERUNTUKAN

IPOH:  Mana-mana sekolah rendah agama rakyat (SRAR) yang ingin dinaik taraf atau infrastrukturnya daif, boleh memohon peruntukan untuk mengadakan projek penyelenggaraan kepada kerajaan negeri atau pusat untuk dipertimbangkan.

Menteri Besar Perak Datuk Seri Saarani Mohamad berkata permohonan itu akan dinilai oleh pejabat daerah untuk kelulusan lanjut jika memenuhi spesifikasi yang ditetapkan.

“Ada peruntukan tahunan daripada kerajaan pusat dan negeri dalam pembentangan bajet untuk penyelenggaraan. Boleh memohon dan ada penilaian yang akan dibuat oleh pejabat daerah,” katanya menjawab soalan tambahan Datuk Zainun Mat Noor (BN-Chenderoh) pada persidangan Dewan Undangan Negeri (DUN) Perak di Bangunan Perak Darul Ridzuan di sini hari ini.

Zainun dalam soalan asalnya ingin tahu perancangan kerajaan negeri dalam membangunkan sekolah tersebut yang memerlukan perhatian berterusan baik di peringkat kerajaan negeri mahupun kerajaan pusat.

Saarani berkata kerajaan negeri sentiasa berhubung dengan pihak sekolah untuk mendapatkan maklumat berkenaan keperluan semasa yang diselaraskan oleh Jabatan Agama Islam Negeri Perak (JAIPk) dan dipanjangkan kepada agensi yang berkaitan.

Beliau berkata selain daripada bantuan pembangunan infrastruktur sekolah, kerajaan negeri juga turut menganjurkan pelbagai kursus, bengkel dan latihan kepada guru-guru dan pelajar-pelajar bagi memastikan kemaslahatan pembangunan modal insan dapat ditingkatkan.

Katanya, sejumlah RM7.27 juta telah diperuntukkan kepada SRAR tahun lepas iaitu bantuan per kapita bagi tujuan pengurusan sekolah (RM5.55 juta), bantuan naik taraf dan selenggara bangunan atau infrastruktur (RM1.64 juta) serta bantuan Internet guru bagi tujuan Pelaksanaan Pengajaran dan Pembelajaran di Rumah (PdPR) (RM76,700). —  AlHijrah Online


PEMAIN INDUSTRI VAPE DIGESA DAFTAR AKTIVITI PENGILANGAN KEPADA KASTAM

KUALA LUMPUR: Pemain industri vape, khususnya pengilang tempatan yang mengeluarkan produk cecair atau gel mengandungi nikotin, diberi tempoh bermula 1 hingga 30 April 2023 untuk mendaftarkan aktiviti pengilangan kepada Jabatan Kastam Diraja Malaysia (JKDM).

Dalam satu kenyataan hari ini, Kementerian Kewangan berkata pendaftaran awal dalam tempoh yang ditetapkan ini boleh mengelak pengilang dikenakan kompaun atas kesalahan lewat berdaftar.

“Pendaftaran awal ini akan memastikan pematuhan industri yang menyeluruh serta pengutipan cukai berjalan lancar menjelang Mei 2023,” katanya.

Berkuat kuasa 1 April 2023, melalui pewartaan Perintah Duti Eksais (Pindaan) 2023, duti eksais pada kadar RM0.40 akan dikenakan bagi setiap mililiter cecair atau gel mengandungi nikotin yang digunakan untuk rokok elektronik dan vape.

Dengan pelaksanaan duti eksais ini, Kementerian Kewangan berkata kerajaan akan terus memastikan semua peraturan dan kawalan barangan berduti eksais oleh JKDM dapat dipertingkatkan untuk mengelak ketirisan hasil negara.

“Malah, seperti yang telah dijanjikan dalam pengumuman Belanjawan 2023, separuh daripada hasil duti eksais ini akan diperuntukkan semula kepada Kementerian Kesihatan sebagai usaha untuk meningkatkan kualiti perkhidmatan kesihatan,” menurut kementerian itu.–AlHijrah Online


PUNGGUNG KANAK-KANAK TERCUCUK BESI PAGAR

SUNGAI BESAR: Seorang kanak-kanak berusia 12 tahun tercucuk besi pagar rumah di bahagian punggungnya berkedalaman lebih kurang 6 inci, di Taman Seri Sungai Besar, di sini petang tadi.

Pusat Gerakan Operasi (PGO) Jabatan Bomba dan Penyelamat (JBPM) Selangor berkata, kejadian berlaku di rumah mangsa kira-kira jam 6.15 petang sebelum pihaknya mengerahkan anggota ke lokasi kejadian.

Katanya, kejadian disedari oleh jiran mangsa dan semasa kejadian ibu mangsa tiada di rumah.

“Setibanya di lokasi kejadian, kanak-kanak tersebut didapati telah tercucuk besi pagar di bahagian punggungnya.

“Mangsa telah diangkat dan dihantar ke Hospital Sabak Bernam menggunakan ambulan Kementerian Kesihatan (KKM),” katanya dalam satu kenyataan hari ini.

Menurut maklumat dari jiran, mangsa sering bermain di atas pagar sebelum ini.–AlHijrah Online


ANWAR PUAS HATI LAWATAN SEHARI KE KEMBOJA, BINCANG PELBAGAI ISU

PHNOM PENH: Perdana Menteri Datuk Seri Anwar Ibrahim berpuas hati dengan lawatan rasmi sehari beliau ke Kemboja kerana berpeluang membincangkan pelbagai isu dua hala, serantau serta antarabangsa dengan rakan sejawatannya Hun Sen.

Bercakap kepada media Malaysia di penghujung lawatannya, Anwar berkata beliau sangat menghargai jemputan rakan sejawatannya itu, seterusnya memperkukuhkan lagi hubungan diplomatik yang terjalin sejak 66 tahun lepas.

“Dalam mesyuarat dua hala, Hun Sen turut mempelawa Malaysia supaya menggunakan produk buluh tempatan di sini, selain saya juga berpeluang berbuka puasa dengan 6,000 orang Islam di Kemboja dalam majlis yang dihoskan oleh Hun Sen.

“Saya juga berkesempatan bertemu dengan rakan-rakan dari Malaysia di Kedutaan Malaysia di sini,” katanya.

Sementara itu Anwar berkata isu ketegangan di Myanmar yang dibangkitkan oleh Hun Sen lebih sesuai dibincang dan dirundingkan di peringkat ASEAN.

Menurutnya ini kerana isu di Myanmar itu adalah politik dalaman negara berkenaan, dan ASEAN merupakan platform terbaik untuk membincangkannya sebagai satu pasukan.

Anwar tiba di sini pagi Isnin bagi memperkukuh lagi hubungan dan kerjasama dua hala yang terjalin antara Malaysia dan negara itu sejak 1957.

Sebaik tiba, Perdana Menteri dibawa ke Peace Palace di sini yang merupakan pejabat rasmi perdana menteri Kemboja untuk diberikan sambutan rasmi dengan lagu kebangsaan kedua-dua negara dimainkan, diikuti acara lintas hormat diiringi Hun Sen.

Kedua-dua pemimpin kemudian mengadakan pertemuan dua hala bagi membincangkan pelbagai isu serantau dan antarabangsa, disusuli dengan sidang media bersama untuk memaklumkan hasil perbincangan sebelum menyaksikan pemeteraian dua Memorandum Persefahaman (MoU) antara kerajaan Malaysia dan Kemboja.

MoU itu adalah mengenai Pengambilan, Penggajian dan Penghantaran Pulang Pekerja Kemboja bagi Sektor Domestik serta Pengambilan, Penggajian dan Penghantaran Pulang Pekerja Kemboja bagi Sektor Formal yang akan memperkasakan lagi kerjasama kedua-dua negara dalam sektor perburuhan.

Anwar turut menghadap Raja Kemboja Raja Norodom Sihamoni di Istana Diraja Kemboja selain mengadakan pertemuan dengan Presiden Senat Kemboja Say Chhum dan Presiden Dewan Rakyat Kemboja Heng Samrin.

Selepas bersolat Tarawih dan menyampaikan tazkirah ringkas di Masjid Al-Serkal, Anwar berlepas pulang ke tanah air. — AlHijrah Online


80,000 LARI KE SEMPADAN TURKI EKORAN SERANGAN REJIM

IDLIB: Sekurang-kurangnya 80,000 warga Syria melarikan diri ke sempadan Turki dalam tempoh lima hari lalu ekoran serangan rejim Bashar al-Assad, Rusia dan kumpulan disokong Iran di utara wilayah konflik itu.

Pengarah Kumpulan Koordinasi Tindakbalas Syria, Mohammad Halaj, ketika dipetik agensi berita Anadolu berkata, sekurang-kurangnya 180,000 orang awam hilang tempat tinggal di Idlib ekoran serangan udara sejak November itu.

Tentera rejim dan Rusia menyerang hospital, sekolah, masjid dan rumah penduduk menyebabkan mereka terpaksa keluar dari bandar itu, kata Mohammad yang menyimpan data mereka yang terjejas di zon larangan operasi tentera itu.

Pada September 2018, Turki dan Rusia bersetuju untuk menjadikan Idlib sebagai zon de-eskalasi atau zon larangan operasi tentera di mana sebarang tindakan keganasan di zon itu  adalah dilarang.

Sejak itu, lebih 1,300 orang awam terbunuh dalam serangan udara
tentera rejim dan Rusia.

Idlib menempatkan 2.4 juta penduduk dan menjadi tempat
perlindungan kepada 1.3 juta individu yang hilang tempat tinggal akibat konflik
di Syria.

Sekiranya rejim Bashar dan sekutunya meneruskan tindakan agresif
di wilayah itu, Turki dan Eropah akan berdepan gelombang kedua kebanjiran pelarian
dari wilayah konflik Syria. – Terjemahan AlHijrah Online


PLUS TUTUP LORONG TAMBAH NILAI MULAI ESOK HINGGA 2 JANUARI

KUALA LUMPUR: PLUS Malaysia Berhad (PLUS) akan menutup semua lorong tambah nilai di plaza tol masuk seliaannya, mulai esok hingga 2 Januari depan bagi melancarkan pergerakan trafik sempena cuti perayaan Krismas dan Tahun Baharu.

PLUS dalam kenyataan malam ini memaklumkan penutupan yang dilaksanakan pada setiap musim perayaan itu, bertujuan mengurangkan kesesakan yang disebabkan pelanggan beratur, di lorong tambah nilai plaza tol.

Pada musim perayaan ini, PLUS menjangkakan peningkatan jumlah trafik sebanyak 18 peratus kepada dua juta kenderaan berbanding 1.7 juta kenderaan pada hari biasa.

“Oleh itu, perjalanan di plaza tol dijangka terjejas sekiranya masih terdapat pelanggan yang terkandas dan tidak dapat membuat transaksi tol apabila baki pada kad Touch ‘n Go mereka tidak mencukupi. Apabila ini berlaku, ia sudah pasti mengganggu keselesaan dan perjalanan pelanggan lain,” menurut kenyataan itu.

PLUS juga tidak menyediakan perkhidmatan tambah nilai di lorong keluar di plaza tol.

Justeru, PLUS menasihatkan pelanggan merancang perjalanan dan menambah nilai kad Touch ‘n Go mereka lebih awal di kira-kira 11,000 pusat menambah nilai kad Touch ‘n Go di seluruh negara, yang merangkumi mesin ATM, R&R, stesen minyak dan kedai serbaneka.

PLUS turut memaklumkan, pelanggan lebuh raya itu masih belum boleh menggunakan perkhidmatan e-Wallet PayDirect pada ketika ini. — BERNAMA


SELANGOR NAFI DAKWAAN CUBAAN TUTUP SEKOLAH AGAMA PERSENDIRIAN

SHAH ALAM: Kerajaan negeri Selangor menafikan tuduhan tidak berasas segelintir pihak yang cuba memburukkan usaha pemutihan sekolah agama persendirian dalam matlamat meningkatkan kualiti dan taraf institusi pendidikan itu, di negeri ini.

Pengerusi Jawatankuasa Tetap Agama Islam, Pengguna dan Industri Halal negeri, Mohd Zawawi Ahmad Mughni, berkata sebaliknya kerajaan negeri mengambil langkah sejak 2019 bagi membangunkan Garis Panduan Pemutihan Sekolah Agama (Institusi Tahfiz) Persendirian Negeri Selangor’ melibatkan 416 buah sekolah.

Katanya, kerajaan negeri turut berdukacita dengan tuduhan jahat terhadap Menteri Pembangunan Kerajaan Tempatan, Nga Kor Ming sebagai dalang yang cuba menutup sekolah agama persendirian tersebut.

Sebaliknya, beliau berkata usaha itu dilakukan berasaskan titah Sultan Selangor, Sultan Sharafuddin Idris Shah yang gusar dengan peningkatan kejadian malang menimpa sekolah agama itu termasuk tragedi kebakaran yang meragut 23 nyawa dan mencederakan lima murid pada 2018.

Mohd Zawawi berkata kesemua usaha kerajaan negeri telah disalahtafsirkan oleh sesetengah pihak sebagai cubaan untuk menghentikan usaha dakwah di Selangor, termasuk proses pemutihan sejak 2019 dianggap usaha untuk menutup sekolah agama persendirian.

Menurutnya, usaha murni yang dilakukan kerajaan negeri telah mendapat dokongan Persatuan Institusi Tahfiz Al-Quran Negeri Selangor (PITAS) yang dianggotai oleh 478 institusi sekolah agama persendirian.

“Usaha kerajaan negeri ini mampu mengangkat martabat sekolah agama persendirian dan diyakini memberi manfaat kepada pelajar dan ibu bapa di Selangor,” katanya dalam kenyataan hari ini. –AlHijrah Online


GILA PUNCA JENAYAH?

Benarkah dakwaan ramai penyakit mental adalah punca individu melakukan jenayah? Ikuti laporan wartawan, Zaim Zamani mengupas isu itu dengan mendapatkan pandangan pakar psikologi. — AlHijrah Online


TANGGUHKAN AKTIVITI REKREASI DI KAWASAN BERISIKO KEPALA AIR – POLIS

KUALA BERANG: Orang ramai terutama masyarakat setempat dinasihatkan supaya menangguhkan seketika aktiviti riadah di kawasan rekreasi seperti air terjun dan sungai yang berisiko dilanda kepala air.

Ketua Polis Terengganu Datuk Rohaimi Md Isa berkata ia berikutan kepala air merupakan satu fenomena yang tidak dapat dijangka dan tanda-tanda sebelum berlakunya kejadian tersebut sukar dikenal pasti terutama bagi mereka yang kurang berpengalaman.

“Kami harap masyarakat setempat dapat mengelakkan berkunjung ke tempat riadah seperti ini (air terjun dan sungai). Bukan kami tutup terus tetapi kepala air merupakan keadaan yang tidak dapat dijangka kerana ia mungkin berlaku jauh di tempat lain dan tanda-tanda itu lambat sampai untuk kita terima dan sekiranya berlaku ia memberikan impak yang besar,” katanya.

Beliau berkata demikian kepada pemberita selepas menyempurnakan Majlis Perasmian Produk Inovasi Kumpulan Inovasi dan Kreatif  (Amphibia Qber II) Ibu Pejabat Polis Daerah (IPD) Hulu Terengganu di Pengkalan Lawit, Tasik Kenyir dekat sini hari ini.

Semalam seramai 32 individu termasuk 13 kanak-kanak berjaya diselamatkan selepas terperangkap dalam kejadian kepala air di Lata Ulu Kasar, Sungai Tong di Setiu.

Ketua Polis Daerah Setiu DSP Afandi Hussin berkata dalam kejadian kira-kira 5.30 petang itu, fenomena kepala air tersebut melanda tempat orang ramai beriadah, mandi-manda dan berkhemah sehingga menyebabkan enam kereta turut terperangkap.

Dalam pada itu Rohaimi menyeru kepada majlis daerah atau pihak berkaitan supaya menjalankan penguatkuasaan dan meletakkan papan tanda mengenai amaran kepala air serta memaklumkan kepada orang ramai sekiranya keadaan memerlukan sesuatu kawasan itu perlu ditutup.

“Kami juga cadangkan kepada pihak tertentu untuk memasang siren kecemasan supaya dapat dimaklumkan awal kepada orang ramai mengenai kejadian kepala air, berbanding ketika ini siren amaran lebih digunakan untuk kawasan berisiko banjir,” katanya. –AlHijrah Online


BANJIR KILAT DI LPT 2 AKIBAT LIMPAHAN AIR CERUN

KUALA BERANG: Kejadian banjir kilat berlaku di Kilometer (km) 393 Lebuh raya Pantai Timur 2 (LPT 2) dari arah Ajil ke Kuantan, yang tular di media sosial pagi tadi surut sepenuhnya.

Ketua Polis Daerah Hulu Terengganu DSP Hasmeera Hassan berkata kejadian kira-kira 11 pagi itu dipercayai berpunca daripada limpahan air cerun berhampiran lokasi berkenaan.

Bagaimanapun, beliau berkata tiada kemalangan atau kejadian tidak diingini berlaku disebabkan insiden tersebut dan jalan di kedua-dua arah masih boleh dilalui kenderaan seperti biasa.

“Air limpahan telah pun surut sekitar 12.30 tengah hari tadi. Tiada penutupan jalan dan masih boleh dilalui oleh semua jenis kenderaan di kedua-dua arah,” katanya dalam kenyataan hari ini.

Menurut Hasmira, ketika ini pihak pengurusan LPT 2 sedang menjalankan kerja-kerja penilaian dan pemantauan di lokasi kejadian.

Dalam video berdurasi 16 saat yang tular di laman media sosial, menunjukkan limpahan air yang turun daripada cerun berdekatan LPT 2 memenuhi laluan lebuh raya tersebut namun kenderaan masih boleh melepasi kawasan Ajil.

Semalam, Jabatan Pengairan dan Saliran (JPS) dalam kenyataan telah memberi amaran mengenai beberapa kawasan di daerah Kuala Terengganu, Besut, Setiu, Hulu Terengganu, Dungun dan Kemaman yang dijangka dilanda banjir mulai hari ini berdasarkan simulasi model ramalan banjir JPS. — AlHijrah Online


KELULUSAN PROJEK TEBATAN BANJIR BERNILAI RM7 BILION MELALUI RUNDINGAN TERUS DITELITI SEMULA

PUTRAJAYA: Perdana Menteri Datuk Seri Anwar Ibrahim mengarahkan kelulusan mutakhir projek tebatan banjir berjumlah RM7 bilion daripada keseluruhan peruntukan sebanyak RM15 bilion yang dilaksanakan melalui rundingan terus tanpa proses tender supaya diteliti semula.

Beliau yang juga Menteri Kewangan berkata kelulusan peruntukan itu tidak akan diteruskan dan akan diteliti semula supaya terdapat prinsip ketelusan dan mematuhi peraturan yang ditetapkan.

“Jumlah ini bukan kecil…atas alasan umpamanya membantu menyegerakan langkah tebatan banjir tetapi ada masalah apabila peraturan tidak dipatuhi dan ada upaya mencari kesempatan.

“Ini amat dikesalkan dan saya berterima kasih kerana pegawai kanan Kementerian (Kewangan) bersama dan tidak selari dengan maksud ini, tetapi pada ketika itu (hanya) mengikut arahan,” katanya pada sidang media hari ini.

Beliau berkata demikian selepas menghadiri sesi taklimat sejurus memulakan tugas secara rasmi sebagai Menteri Kewangan di Kementerian Kewangan (MOF) di sini.

Sementara itu, Anwar berkata beliau telah mendengar taklimat daripada pegawai-pegawai kanan MOF berhubung beberapa isu yang menjadi keutamaan menjelang persidangan Parlimen yang dijadualkan pada 19 dan 20 Dis.

“Ada usul mengenai peruntukan gaji dan beberapa peruntukan kelulusan kewangan yang mendesak. Jika tidak, gaji tidak boleh dibayar pada Januari.

“Belanjawan akan dibahaskan pada sesi Parlimen tahun depan selepas Yang di-Pertuan Agong (Al-Sultan Abdullah Ri’ayatuddin Al-Mustafa Billah Shah) merasmikan sidang Parlimen,” katanya.

Anwar berkata kerajaan perpaduan akan memberi tumpuan kepada menyediakan iklim yang segar dan positif untuk menggalakkan pelaburan, memulihkan keyakinan dan memacu pertumbuhan ekonomi negara.

Ditanya mengenai barisan penasihat ekonomi yang akan dilantik oleh beliau untuk menganggotai pasukan yang diketuai oleh Penasihat Petronas Tan Sri Mohd Hassan Marican, Anwar menegaskan perkara itu masih dalam perbincangan.

“Saya perlu berbincang dengan Mohd Hassan, dari segi parameter dan keutamaan serta sudah tentu akan berunding dengan pegawai kanan yang berkaitan di MOF dan Ketua Setiausaha Perbendaharaan yang baharu,” katanya.–AlHijrah Online


ANGGOTA POLIS DIDAKWA CABUL DAN UGUT PASANGAN KEKASIH

KOTA BHARU: Dua anggota polis didakwa di Mahkamah Sesyen Kota Bharu hari ini terhadap lapan pertuduhan mencabul, melakukan peras ugut dan seks oral terhadap pasangan kekasih di Pengkalan Chepa, Kelantan pada 4 Disember lalu.

Kedua-dua tertuduh, Mohd Hanafi Mohd Zaki, 35, dan Mohammad Izauddin Abd Wahab, 30, didakwa terhadap tiga pertuduhan secara bersama, manakala masing-masing berhadapan dua dan tiga pertuduhan lagi yang didakwa secara berasingan.

Tertuduh kedua-duanya bagaimanapun mengaku tidak bersalah terhadap kesemua pertuduhan yang dibacakan di hadapan Hakim Ahmad Bazli Bahruddin.

Berdasarkan pertuduhan bersama yang pertama, Mohd Hanafi dan Mohammad Izauddin didakwa mengarahkan mangsa lelaki berusia 30 tahun melakukan kelucahan melampau terhadap seorang mangsa wanita berusia 30 tahun di kawasan kilang terbiar di Padang Tembak, Pengkalan Chepa pada 4 Disember lalu, antara jam 10.45 malam hingga 12 tengah malam.

Bagi pertuduhan kedua dan ketiga, kedua-dua tertuduh didakwa mengarahkan mangsa wanita berkenaan melakukan seks oral terhadap mangsa lelaki serta melakukan pemerasan dengan meminta wang RM1,250 sebagai dorongan mangsa tidak dirujuk kepada pejabat agama di lokasi, tarikh dan masa yang sama.

Untuk ketiga-tiga pertuduhan itu, tertuduh didakwa melakukan kesalahan mengikut Seksyen 377D Kanun Keseksaan yang boleh dipenjara sehingga dua tahun jika disabitkan kesalahan dan Seksyen 384 Kanun Keseksaan dengan penjara sehingga 10 tahun atau denda atau sebatan jika disabitkan bersalah.

Pendakwaan dibuat oleh Timbalan Pendakwa Raya Negeri, Nor Azlinawati Mohd Arshad.

Kedua-dua tertuduh diwakil peguam Mohd Firdaus Zainal Abidin dan Majdah Mohamad.

Sementara itu, dalam dua tuduhan berasingan untuk tertuduh Mohd Hanafi, dia didakwa mencabul mangsa wanita dan mengarahkan mangsa lelaki menanggalkan pakaian sehingga bogel dengan maksud mengaibkan kehormatan mangsa, antara jam 10.45 malam hingga 12 tengah malam dalam sebuah kereta jenis Honda Civic di Jalan Padang Tembak.

Bagi kesalahan itu tertuduh didakwa mengikut Seksyen 354 Kanun Keseksaan yang boleh dipenjara sehingga 10 tahun atau denda atau sebat dan Seksyen 509 Kanun Keseksaan yang membawa hukuman dipenjara sehingga lima tahun atau denda atau kedua-duanya sekali.

Tiga pertuduhan berasingan tertuduh kedua pula, Mohammad Izauddin didakwa mencederakan mangsa lelaki dengan menumbuk belakang telinga kiri sehingga lebam, mengarahkan mangsa wanita menanggalkan pakaian hingga bogel dengan niat untuk mengaibkan kehormatan serta melakukan persetubuhan luar tabii dengan mangsa wanita.

Kejadian itu dilakukan antara jam 10.45 malam hingga 12 tengah malam di Jambatan Pak Nik Lah dan tempat letak kereta di sebuah Masjid Padang Tembak.

Tertuduh didakwa mengikut Seksyen 323 Kanun Keseksaan yang boleh dipenjara satu tahun atau denda RM2,000 atau kedua-duanya sekali serta Seksyen 509 Kanun Keseksaan yang boleh dipenjara sehingga lima tahun atau denda atau kedua-duanya sekali.

Mahkamah menawarkan jaminan RM 20,000 kepada Mohd Hanafi dan RM 30,000 kepada Mohammad Izauddin masing-masing dengan empat penjamin bagi kesemua pertuduhan.

Mahkamah menetapkan 17 Januari sebagai tarikh sebutan semula kes. – AlHijrah Online


HAD JEMAAH DI WILAYAH PERSEKUTUAN DITINGKATKAN IKUT KAPASITI SEBENAR MASJID, SURAU

KUALA LUMPUR: Kehadiran jemaah bagi solat Jumaat, solat fardu dan solat berjemaah lain di Wilayah Persekutuan (WP) Kuala Lumpur, Labuan dan Putrajaya dibenarkan mengikut kapasiti sebenar masjid dan surau, bermula 1 Oktober (Jumaat).

Pengarah Jabatan Agama Islam Wilayah Persekutuan (JAWI) Datuk Mohd Ajib Ismail berkata, ketetapan baharu tersebut perlu dilakukan dengan penjarakan 1.5 meter bagi semua aktiviti solat seperti yang dinyatakan.

“Semua masjid dan surau dibenarkan melaksanakan aktiviti pengimarahan seperti Kuliah Maghrib, Kuliah Subuh, Kuliah Dhuha, Kuliah Zohor, Tazkirah sebelum Solat Jumaat, Tadarus Al-Quran dan Kuliah Muslimat.

“Kebenaran tersebut juga termasuk bacaan surah Yasin, Tahlil, Program Zikir Munajat dan Doa, bagaimanapun ia tertakluk kepada prosedur operasi standard (SOP) yang dikeluarkan,” katanya.

Ujar Mohd Ajib, umat Islam khususnya di Wilayah-Wilayah Persekutuan dapat mematuhi SOP yang telah ditetapkan di samping memanfaatkan peluang tersebut untuk mengimarahkan masjid dan surau.

“Semoga umat Islam terus bermunajat dan berdoa agar penularan wabak COVID-19 segera berakhir,” katanya.

Sementara itu, Menteri di Jabatan Perdana Menteri (Hal Ehwal Agama) Senator Idris Ahmad menjunjung kasih perkenan DYMM Sultan Nazrin Muizzuddin Shah Ibni Almarhum Sultan Azlan Muhibbuddin Shah Al-Maghfur-Lah, Timbalan Yang di-Pertuan Agong mengenai ketetapan terkini kapasiti jemaah solat di Wilayah-Wilayah Persekutuan.


KANAK-KANAK EMPAT TAHUN HILANG SELEPAS JATUH DALAM LONGKANG

KUALA LUMPUR: Seorang kanak-kanak perempuan etnik Rohingya berusia empat tahun dikhuatiri lemas apabila hilang selepas terjatuh ke dalam longkang dan dihanyutkan arus deras di Kampung Ampang Campuran, petang semalam.

Pengarah Jabatan Bomba dan Penyelamat Selangor, Norazam Khamis berkata operasi mengesan kanak-kanak itu sejak petang semalam turut bertumpu di kawasan perangkap sampah yang terletak kira-kira satu kilometer dari lokasi kejadian.

Beliau berkata operasi bagaimanapun terpaksa dihentikan pada pukul 8.10 malam disebabkan persekitaran kawasan yang gelap dan arus deras.

“Kanak-kanak itu dipercayai terjatuh ke dalam longkang di sekitar rumahnya di Lorong Ikan Jelawat 8 ketika bermain, sebelum dihanyutkan ke longkang besar dengan lebar kira-kira 10 meter dan kedalaman air kira-kira satu meter,” katanya.

Pihak Bomba meneruskan usaha mencari kanak-kanak tersebut hari ini.

Beliau berkata pihaknya menerima panggilan kecemasan pada pukul 5.50 petang semalam daripada keluarga mangsa sebelum menggerakkan dua jentera bersama tujuh anggota ke lokasi kejadian dan tiba di lokasi 10 minit kemudian.–AlHijrah Online


REMAJA 15 TAHUN MENGAKU ROGOL ADIK KANDUNG SEHINGGA LAHIRKAN ANAK

JELEBU: Seorang remaja lelaki berusia 15 tahun mengaku bersalah di Mahkamah Majistret di sini atas tuduhan merogol adik kandungnya sehingga melahirkan anak.

Tertuduh membuat pengakuan bagi dua pertuduhan yang dibaca di hadapan Majistret Norshazwani Ishak secara tertutup.

Mengikut pertuduhan pertama, tertuduh melakukan persetubuhan dengan adik kandungnya berusia 14 tahun di sebuah rumah di Palong antara 21 Jun 2022 hingga 30 Jun 2022 sekitar 11 malam hingga 12 tengah malam yang perhubungan tersebut tidak dibenarkan di bawah undang-undang atau hukum agama yang terpakai kepada tertuduh untuk berkahwin dengan mangsa.

Bagi pertuduhan kedua, remaja tersebut melakukan perkara yang sama pada 1 Sept 2022 hingga 10 Sept 2022 sekitar 11 malam hingga 12 tengah malam bersama mangsa di lokasi yang sama.

Kesalahan itu boleh dihukum di bawah Seksyen 376B (1) Kanun Keseksaan dan berdepan hukuman penjara selama tempoh tidak kurang daripada 10 tahun dan tidak lebih daripada 30 tahun dan hendaklah juga dihukum dengan sebatan.

Kes dikendalikan Pegawai Pendakwa Inspektor Muhammad Nizam Rafii dan tertuduh tidak diwakili peguam.

Mahkamah menetapkan wang jaminan RM4,000 dengan seorang penjamin dengan syarat tambahan tertuduh perlu melaporkan diri di balai polis berdekatan setiap bulan sehingga kes selesai. Remaja itu juga perlu tinggal berasingan dengan mangsa dan dilarang menghubungi dan mendekati mangsa.

Sebutan semula kes pada 22 Mac ini bagi laporan Jabatan Kebajikan Masyarakat.

Mengikut fakta kes, pada 16 Feb lepas sekitar 6.08 pagi, pengadu yang merupakan seorang doktor dan petugas Klinik Kesihatan memaklumkan seorang kanak-kanak perempuan berusia 14 tahun telah bersalin di sebuah rumah di Felda Palong, Gemas.

Pegawai perubatan ke rumah tersebut mendapati mangsa berada di atas katil di ruang tamu bersama seorang bayi lelaki cukup sifat dalam keadaan uri masih bersambung.

Mangsa dan bayi kemudian dirujuk ke Hospital Tuanku Ampuan Najihah (HTAN) di Kuala Pilah untuk tindakan lanjut.–AlHijrah Online


JANGAN TERPERDAYA TAWARAN TUNAI HAJI GUNA VISA FURADA

KUALA LUMPUR:  Tiada mana-mana syarikat atau individu yang dibenarkan untuk menunaikan ibadah haji musim ini, termasuk yang menggunakan visa yang diuruskan sendiri (visa furada).

Lembaga Tabung Haji (TH) dalam kenyataannya berkata penangguhan ibadat haji yang diumumkan Kerajaan Malaysia Khamis lalu, melibatkan semua bakal haji termasuk yang menggunakan visa furada.

“Kerajaan Malaysia telah menangguhkan ibadat haji tahun ini kerana mementingkan keselamatan dan kesihatan bakal jemaah khususnya dan rakyat Malaysia amnya.

“Penangguhan ini turut melibatkan semua bakal haji termasuk yang bercadang menggunakan visa yang diuruskan sendiri,” demikian menurut kenyataan TH hari ini.

Badan pengurusan haji terkemuka dunia  itu juga turut menasihatkan orang ramai tidak terperdaya dengan tawaran menunaikan ibadat haji yang dibuat individu tidak bertanggungjawab.

“TH menasihatkan umat Islam supaya berhati-hati dan tidak berurusan dengan pihak tertentu untuk menunaikan haji menggunakan visa diurus sendiri kerana ibadat haji untuk rakyat Malaysia tahun ini telah ditangguhkan oleh Kerajaan,” jelas TH dalam kenyataannya. — AlHijrah Online / Zaim Zamani


BAPA DIDAKWA BUNUH BAYI LELAKI BERUSIA ENAM BULAN

IPOH: Seorang pembantu perubatan didakwa di Mahkamah Majistret di sini hari ini atas pertuduhan membunuh bayi kandungnya yang berusia enam bulan, Mac lepas.

Zahrul Ashrik Zulkaflee, 30, mengangguk faham ketika pertuduhan dibacakan dan tiada pengakuan direkodkan di hadapan Majistret Jesseca Daimis kerana kes bunuh di bawah bidang kuasa Mahkamah Tinggi.

Mengikut kertas pertuduhan, penjawat awam itu didakwa membunuh Muhammad Zakir Asyraf yang berusia enam bulan di sebuah rumah di Kampung Kepayang, Fairpark di sini kira-kira 10 malam, 17 Mac lepas.

Pertuduhan dikemukakan mengikut Seksyen 302 Kanun Keseksaan yang membawa hukuman mati jika sabit kesalahan.

Pendakwaan dikendalikan Timbalan Pendakwa Raya Nor Syahirah Azahar manakala tertuduh tidak diwakili peguam.

Jesseca kemudian menetapkan 12 Jun depan sebagai tarikh sebutan semula kes bagi serahan laporan kimia. —AlHijrah Online


SOLAT JEMAAH DI SURAU, MASJID DI TERENGGANU DIBENARKAN TANPA PENJARAKAN FIZIKAL

KUALA TERENGGANU: Aktiviti solat Jumaat dan solat fardu secara berjemaah di masjid dan surau di Terengganu dibenarkan dilaksanakan tanpa penjarakan fizikal dengan dirapatkan saf, susulan negara bakal memasuki fasa peralihan ke endemik bermula 1 April ini.

Yang Dipertua Majlis Agama Islam dan Adat Melayu Terengganu (Maidam) Datuk Shaikh Harun Shaikh Ismail berkata kanak-kanak berumur tujuh tahun dan ke atas turut dibenarkan hadir ke masjid dan surau, dengan syarat kehadiran bersama ibu bapa.

“Jawatankuasa masjid dan surau digalakkan menetapkan satu kawalan khas bersesuaian bagi kanak-kanak berumur tujuh hingga 12 tahun,” katanya dalam kenyataan hari ini.

Shaikh Harun berkata semua aktiviti harian pengajaran agama seperti kuliah Maghrib, kuliah Dhuha, tadarus al-Quran, kuliah muslimah dan lain-lain aktiviti di masjid serta surau turut dibenarkan dengan kehadiran jemaah berkapasiti biasa.

Namun, beliau berkata kuliah atau ceramah agama perdana di masjid dan surau dengan kehadiran jemaah dalam kapasiti besar perlu mendapatkan kebenaran bertulis daripada Jabatan Hal Ehwal Agama Terengganu (JHEAT).

“Selain itu, aktiviti kemasyarakatan seperti gotong-royong dan jamuan makan selepas aktiviti pengajaran agama dan kemasyarakatan adalah dibenarkan,” katanya.

Katanya, fasa peralihan ke endemik turut menyaksikan majlis akad nikah di masjid, surau dan premis persendirian dibenarkan tanpa had kapasiti.

Dalam pada itu, Shaikh Harun berkata semua masjid dan surau di negeri ini dibenarkan melaksanakan aktiviti keagamaan sepanjang bulan Ramadan, termasuk solat Tarawih, majlis berbuka puasa, moreh, bacaan al-Quran secara berjemaah dan qiamullail manakala solat sunat Aidilfitri dibenarkan tanpa penjarakan fizikal dengan dirapatkan saf.

“Kehadiran jemaah bagi aktiviti bulan Ramadan dan solat sunat Hari Raya di masjid dan surau dibenarkan kepada jemaah lelaki dan perempuan termasuk kanak-kanak berumur tujuh tahun dan ke atas,” katanya.

Katanya, umat Islam di negeri ini turut dibenarkan menziarahi tanah perkuburan dan solat jenazah boleh dilaksanakan tanpa penjarakan fizikal dengan dirapatkan saf.

Bagaimanapun, katanya semua pelaksanaan aktiviti di masjid dan surau perlu mematuhi prosedur operasi standard (SOP) bagi mengekang penularan COVID-19 termasuk jemaah diwajibkan memakai pelitup muka, mendaftarkan kehadiran melalui aplikasi MySejahtera atau ditulis dalam buku disediakan pihak jawatankuasa.

Jemaah yang bergejala seperti demam, batuk dan selsema tidak dibenarkan hadir ke masjid atau surau, katanya.–AlHijrah Online


CUBAAN MEMOTONG JADI PUNCA LELAKI MARAH, PUKUL PEMANDU WANITA – POLIS

KUALA LUMPUR: Cubaan memotong kenderaan menjadi punca insiden lelaki memukul kepala serta mengeluarkan kata kesat terhadap pemandu wanita seperti video yang tular hari ini.

Ketua Polis Perak Datuk Seri Mohd Yusri Hassan Basri berkata, pihaknya menerima laporan polis yang dibuat pemandu wanita terlibat dalam kejadian itu, kira-kira jam 10 pagi tadi di Balai Polis Saujana Utama, Sungai Buloh, Selangor.

Katanya, Polis Daerah Tapah turut mengesan sebuah video berdurasi 59 saat menerusi laman Facebook milik Saleha Fayyad kira-kira jam 3.30 petang tadi.

“Siasatan awal mendapati kejadian berlaku pada Isnin 5 Jun jam 5.33 petang di mana pengadu sedang dalam perjalanan turun dari Cameron Highlands menuju ke Tapah bersama adik lelakinya berumur 17 tahun itu hendak memotong sebuah kereta Persona yang berada di hadapannya namun tidak dapat.

“Kemudian suspek berkenaan telah menunjukkan isyarat lucah sehingga jalan raya mula menjadi sesak berhampiran dengan Pusat Peranginan Lata Iskandar,” katanya dalam satu kenyataan hari ini.

Tambahnya suspek turut bertindak turun dari kenderaannya dan mengetuk cermin kereta mangsa.

“Apabila pengadu buka cermin suspek telah memarahi pengadu secara tiba-tiba selain memukul kepala pengadu dan mengeluarkan kata-kata ugutan,” katanya.

Hasil semakan pihak polis mendapati nombor pendaftaran kereta yang dinaiki suspek didaftarkan atas nama seorang wanita beralamat di Tanjung Karang, Selangor.

Usaha mengesan suspek berjaya dibuat di sekitar daerah Serdang, dan suspek berusia 29 tahun itu ditahan dan dibawa ke IPD Tapah, Perak bagi siasatan lanjut.

Kes disiasat dibawah Seksyen 323/506/509 Kanun Keseksaan.—AlHijrah Online


POLIS SIASAT KES KANAK-KANAK SEMBILAN TAHUN MATI MENGEJUT DI TAIPING

TAIPING: Seorang kanak-kanak lelaki berusia sembilan tahun ditemukan meninggal dunia di sebuah rumah di Taman Panglima, Assam Kumbang di sini, pagi semalam.

Ketua Polis Daerah Taiping ACP Razlam Ab Hamid berkata polis menerima maklumat mengenai kematian kanak-kanak itu pada kira-kira 11 pagi.

“Pihak polis dan ambulans dari Hospital Taiping telah bergegas ke tempat kejadian dan mengesahkan kematian tersebut,” katanya dalam kenyataan di sini.

Razlam berkata pihak forensik D10 Polis Diraja Malaysia Perak telah menjalankan siasatan di tempat kejadian dan mayat di bawa ke jabatan forensik Hospital Taiping untuk bedah siasat bagi mengetahui punca kematian.

Polis mengklasifikasikan siasatan awal sebagai kematian mengejut, katanya.

Sementara itu, Razlam berkata hasil siasatan awal pihak forensik di tempat kejadian mendapati ada unsur penderaan terhadap mangsa.

Beliau berkata mangsa merupakan anak kedua daripada lima beradik, manakala ibu mangsa berusia 36 tahun yang tinggal bersama teman lelakinya di rumah sama dikatakan mempunyai masalah rumah tangga dengan suaminya dan dalam proses penceraian.

“Kejadian penderaan dipercayai berlaku sejak Mac 2023. Mayat si mati telah dibawa ke Jabatan Forensik Hospital Taiping untuk bedah siasat bagi mengetahui punca kematian,” katanya dalam kenyataan di sini.

Justeru, Razlam berkata polis telah menahan ibu mangsa dan teman lelakinya bagi membantu siasatan di bawah Seksyen 302 Kanun Keseksaan.–AlHijrah Online


AGONG, PERMAISURI DUKACITA TIDAK DAPAT SINGGAH SANTUNI RAKYAT DI BEBERAPA LOKASI

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menzahirkan dukacita kerana tidak dapat singgah di beberapa lokasi di Sabah dan Sarawak semasa program Kembara Kenali Borneo seperti yang dirancangkan.

Datuk Pengelola Bijaya Diraja Istana Negara Mej Jen Datuk Zahari Mohd Ariffin berkata di Sabah, rombongan Kembara Kenali Borneo tidak dapat singgah di Menara Kayangan, Lahad Datu yang dijadualkan pada 4 Sept dan Tagal, Sungai Moroli di Ranau pada keesokan harinya.

Di Sarawak pula, rombongan Seri Paduka berdua tidak dapat mengunjungi Tokong Yu Lung Sian En Si di Sibu yang dijadualkan pada 11 Sept selain rombongan juga tidak dapat mengunjungi Masjid Bandar Sri Aman dan kemudiannya Fort Alice di Sri Aman sehari selepas itu.

“Seri Paduka Baginda dan Raja Permaisuri Agong berdua serta rombongan tidak berkesempatan singgah di lokasi-lokasi atas faktor-faktor yang tidak dapat dielakkan dan bukanlah disengajakan.

“Seri Paduka Baginda berdua, dalam menyantuni ribuan rakyat yang menunggu sepanjang jalan, juga mengejar masa untuk berangkat tiba di majlis-majlis santapan malam bersama rakyat yang melibatkan kehadiran ratusan atau ribuan hadirin pada waktu yang telah ditetapkan di hari-hari berkenaan,” katanya dalam kenyataan Istana Negara hari ini.

Al-Sultan Abdullah dan Tunku Azizah amat prihatin terhadap keterujaan dan semangat kasih sayang rakyat yang setia menunggu ketibaan rombongan untuk bertemu, bersalaman dan bergambar dengan Seri Paduka berdua di lokasi-lokasi berkenaan.

Zahari berkata Seri Paduka bertitah sekiranya keadaan mengizinkan, baginda berhasrat berangkat menyantuni rakyat di lokasi-lokasi tersebut di masa hadapan.

“Selanjutnya, jika keadaan tidak mengizinkan, bermungkinan paduka-paduka anakanda akan mewakili Baginda berdua,” katanya.

Program Kembara Kenali Borneo yang julung kali diadakan bermula di Tawau, Sabah pada 3 Sept lepas dan melabuhkan tirai di Telok Melano, Sarawak pada Rabu.

Jelajah yang melibatkan perjalanan sejauh 2,154 kilometer menelusuri Lebuhraya Pan Borneo menghubungkan Sabah, Sarawak serta Brunei mendapat sambutan luar biasa daripada rakyat di kedua-dua negeri berkenaan.–AlHijrah Online